HELIKOPTER HILANG, LOKASI TERAKHIR DI HUTAN DEKAT BIDOR

IPOH: Sebuah helikopter yang membawa seorang juruterbang terputus hubungan dengan Pusat Kawalan Trafik Udara Kuala Lumpur (KLATCC), sebelum dilaporkan hilang oleh Pihak Berkuasa Penerbangan Awam (CAAM).

Menteri Pengangkutan Datuk Seri Wee Ka Siong berkata pesawat jenis Eurocopter milik syarikat swasta itu terputus hubungan kira-kira pukul 12.16 tengah hari, dengan lokasi terakhir dilaporkan adalah di sekitar kawasan hutan dekat Bidor.

“Helikopter ini sepatutnya mendarat di Lapangan Terbang Sultan Azlan Shah Ipoh pada 12.37 tengah hari selepas berlepas dari Lapangan Terbang Sultan Abdul Aziz Shah Subang, pada pukul 11.37 pagi.

“Pihak CAAM dan PDRM akan mengeluarkan kenyataan lanjut mengenai kejadian ini dan kedua-dua pihak telah menggerakkan pasukan mencari dan menyelamat  di lokasi sebenar, berdasarkan prosedur yang ditetapkan,” katanya ketika ditemui pemberita selepas mengadakan lawatan ke Stesen KTMB Ipoh, hari ini.

Beliau berkata Ketua Pegawai Eksekutif CAAM Datuk Kapten Chester Voo dengan kerjasama polis Tapah, sedang giat menjalankan operasi mencari dan menyelamat termasuk melalui laluan darat.

“Kita doakan agar pasukan mencari dan menyelamat itu dapat maklumat yang diperlukan untuk tentukan kawasan sebenar pesawat berkenaan dan kita berharap menerima berita baik.

“Kalau ikutkan kepada menara kawalan, radar menunjukkan pesawat itu sudah berada di atas tanah namun kita nakkan kepastian dan tidak boleh buat sebarang andaian jadi satu laporan lengkap akan dikeluarkan oleh CAAM,” katanya.

Tambahnya, lokasi sebenar pesawat terbabit tidak dikenal pasti namun difahamkan ia berada dalam kawasan hutan dekat Bidor dan pihaknya dimaklumkan pihak PDRM sedang mengesan laluan masuk ke tempat berkenaan.

Ketua Polis Daerah Tapah Supt Wan Azharuddin Wan Ismail ketika dihubungi berkata berdasarkan longitud dan latitud lokasi diberikan CAAM, lokasi terakhir ia dikesan adalah berhampiran Hutan Simpan Chikus, Langkap di Teluk Intan dan pihaknya bersama polis daerah Hilir Perak dengan bantuan pihak bomba sedang giat melakukan pencarian. – AlHijrah Online


GURU DALAM PERJALANAN KE SEKOLAH MAUT LANGGAR TRELER

JERANTUT: Seorang guru yang dalam perjalanan ke sekolah maut selepas terbabit dalam kemalangan dengan sebuah treler di Kilometer 5 Jalan Jerantut – Maran hari ini.

Kemalangan kira-kira jam 7 pagi itu melibatkan mangsa Suhaimi Yaacob, 56, yang dalam perjalanan untuk ke Sekolah Kebangsaan Felda Gelanggi Dua, maut di tempat kejadian kerana kecederaan parah di kepala dan badan.

Ketua Polis Daerah Jerantut, Superintendan Azman Mat Kassin berkata, ketika kejadian, sebuah treler dari arah Jerantut ke tempat mengambil buah sawit di Batu 58 telah dilanggar motosikal mangsa.

“Pemandu treler telah memberikan isyarat untuk membelok ke kiri jalan. Tiba-tiba datang sebuah motosikal dari arah belakang yang ditunggang oleh mangsa telah hilang kawalan lalu terjatuh dan terseret seterusnya melanggar tayar tengah sebelah kiri lori treler.

“Akibat pelanggaran itu mangsa yang beralamat di Rumah Kilat Peringkat 2, Sungai Jan, Bandar Jerantut mengalami kecederaan parah di kepala dan meninggal dunia di tempat kejadian,” katanya seperti dilaporkan media.

Ujarnya, mayat mangsa kemudiannya dibawa ke unit forensik Hospital Jerantut untuk dibedah siasat.–AlHijrah Online


MALAYSIA KEKAL BERSOLIDARITI DENGAN PALESTIN – PM

KUALA LUMPUR: Perdana Menteri Datuk Seri Anwar Ibrahim sekali lagi menegaskan bahawa Malaysia kekal bersolidariti dengan perjuangan rakyat Palestin.

Beliau berkata masyarakat antarabangsa secara berterusan mengambil tindakan berat sebelah terkait segala bentuk kekejaman dan penindasan terhadap rakyat Palestin.

“Rampasan tanah dan harta milik rakyat Palestin dibuat Zionis tanpa henti.

“Akibat ketidakadilan ini, ratusan nyawa yang tidak bersalah menjadi mangsa korban,” kata beliau menerusi ciapan di laman sosial X pada Ahad.

Ciapan itu turut disertakan dengan kenyataan Wisma Putra yang menyaksikan Malaysia menyuarakan kebimbangan mendalam berhubung peningkatan pertempuran di dalam dan sekitar Semenanjung Gaza.

Kenyataan itu turut menekankan keperluan menghentikan segala kehilangan nyawa, penderitaan dan kemusnahan yang berlaku.

Setakat ini, lebih 250 rakyat Palestin dilaporkan terkorban manakala lebih 1,700 cedera susulan pengeboman Israel ke atas Gaza semalam. — AlHijrah Online


PRN SELANGOR: RINA HARUN TEWAS SEKALI LAGI

KUALA LUMPUR: Ketua Srikandi Bersatu Datuk Seri Rina Harun kalah dalam pertandingan tiga penjuru di kerusi Dewan Undangan Negeri (DUN) Batu Tiga pada Pilihan Raya Negeri (PRN) Selangor hari ini.

Pada persaingan itu, calon Pakatan Harapan (PH) Danial Al-Rashid Haron Aminar Rashid menang dengan majoriti 3,382 undi.

Berdasarkan data keputusan Suruhanjaya Pilihan Raya (SPR), Danial Al-Rashid memperoleh 29,064 undi, manakala Rina yang mewakili Perikatan Nasional (PN) mendapat 25,682 undi.

Dalam pada itu, calon Parti Ikatan Demokratik Malaysia (Muda) Saiyidah Izzati Nur Razak Maideen mendapat 1,908 undi.

Rina yang juga bekas Menteri Pembangunan Wanita, Keluarga dan Masyarakat sebelum ini tewas pada Pilihan Raya Umum ke-15 di kerusi Parlimen Sepang kepada calon PH Aiman Athirah Sabu yang mendapat majoriti 8,949 undi.–AlHijrah Online


PESARA DIDENDA RM5,000 KERANA SEBAR BERITA PALSU COVID-19

SANDAKAN: Seorang pesara Jabatan Keretapi Negeri Sabah hari ini didenda RM5,000 atau 10 bulan penjara jika gagal membayar denda itu bagi kesalahan menyebarkan berita palsu berhubung jangkitan Covid-19.

Majistret Suhailla Selag menjatuhkan hukuman itu ke atas Aliuudin Amit, 67, selepas dia mengaku bersalah atas pertuduhan secara sedar mengedarkan satu kenyataan dalam aplikasi WhatsApp mengatakan seorang banduan meninggal dunia kerana Covid-19 di Penjara Sandakan.

Kesalahan itu dilakukan di Lot 70, Jalan Selunsung, Taman Sempelang, Kota Kinabalu pada  9.34 malam, 23 Jan lepas.

Edaran kenyataan itu telah dibaca oleh pegawai di Pejabat Timbalan Penguasa Jabatan Penjara Sandakan pada 10.46 pagi, 24 Jan lepas.

Aliuudin didakwa mengikut Seksyen 505 (b) Kanun Keseksaan yang memperuntukkan hukuman penjara maksimum dua tahun atau boleh dikenakan denda atau kedua-duanya, jika sabit kesalahan.

Ketika rayuan, Aliuudin, yang tidak diwakili oleh peguam, berjanji tidak akan mengulangi kesalahan itu dan bertegas dia tidak berniat untuk mengaibkan sesiapa atas perbuatannya itu.

Timbalan Pendakwa Raya Franklin Ganggan Bennet memberitahu mahkamah rayuan itu bukan faktor utaqma untuk pertimbangan hukuman ringan.

Sebaliknya, beliau berkata mahkamah perlu mengutamakan kepentingan awam berikutan kesalahan itu adalah serius dan boleh menyebabkan ketakutan dan kegusaran dalam kalangan masyarakat.

Aliuudin membayar denda itu.

Bermula semalam Pertubuhan Kesihatan Sedunia mengisytiharkan Covid-19 sebagai nama rasmi bagi jangkitan novel koronavirus 2019. — BERNAMA


BAYARAN KHAS AIDILFITRI KEPADA PEGAWAI MKK, MASJID DILEWATKAN KEPADA 17 MEI

ALOR SETAR: Bantuan khas Aidilfitri kepada pengerusi dan setiausaha Majlis Ketua Kampung (MKK) serta pegawai masjid di Kedah yang sepatutnya dibayar pada 18 April lepas terpaksa dilewatkan kepada 17 Mei depan.

Menteri Besar Datuk Seri Muhammad Sanusi Md Nor berkata kelewatan bayaran itu adalah disebabkan oleh beberapa masalah yang tidak dapat dielakkan.

“Jumlah bantuan yang diterima pengerusi dan setiausaha MKK serta pegawai masjid yang meliputi imam, bilal dan siak itu juga akan ditambah RM100 lagi yang menjadikan jumlah keseluruhannya yang akan diterima oleh mereka sebanyak RM300 seorang,” katanya selepas Mesyuarat Exco di Wisma Darul Aman hari ini.

Pada 12 April lepas, Kerajaan Negeri Kedah mengumumkan bantuan khas Aidilfitri sebanyak RM200 kepada 3,924 penerima yang terdiri daripada pengerusi dan setiausaha MKK serta pegawai masjid di negeri ini. — AlHijrah Online


PERAK BENARKAN BUKA PUASA, MOREH DI MASJID

IPOH: Semua masjid di Perak dibenarkan untuk mengadakan majlis iftar (berbuka puasa) dan moreh selepas solat sunat tarawih sepanjang Ramadan.

Menurut Pengarah Jabatan Agama Islam Perak (JAIPk), Datuk Mohd Yusop Husin, kebenaran tersebut perlu dilaksanakan mengikut prosedur operasi standard (SOP) ketat yang akan dikeluarkan dalam masa terdekat.

“Apa yang boleh saya katakan, hidangan secara berhidang turut dibenarkan, tidak hanya juadah secara bungkus.

“Keputusan sama ada juadah secara berhidang atau secara bungkus, terpulang kepada jawatankuasa masjid masing-masing,” katanya.

Sebelum ini, Menteri Besar Perak, Datuk Saarani Mohamad sedia mempertimbangkan cadangan JAIPk mengenai masjid-masjid di Perak menganjurkan bazar Ramadan pada tahun ini.—AlHijrah Online


KANAK-KANAK 9 TAHUN MAUT AKIBAT TERCEKIK RAMBUTAN

KUANTAN: Seorang kanak-kanak perempuan berusia sembilan tahun maut dipercayai akibat tercekik buah rambutan, semalam.

Ketua Polis Daerah Maran DSP Norzamri Abd Rahman berkata mangsa Nur Iman Fitriah Muhamad Nizam disahkan meninggal dunia oleh Klinik Kesihatan Pekan Tajau, Maran sekitar 8 malam.

“Doktor di klinik berkenaan telah mengeluarkan buah rambutan dari mulut mangsa sebelum jenazah dibawa ke Hospital Jengka untuk bedah siasat.

“Bedah siasat pada awal pagi tadi mengesahkan kematian mangsa akibat salur pernafasan tersumbat disebabkan oleh sesuatu objek,” katanya semasa dihubungi di sini hari ini.

Norzamri berkata polis mengklasifikasikan kematian mangsa yang beralamat di Kampung Sungai Ling Luar, Maran sebagai mati mengejut.

Jenazah mangsa yang merupakan pelajar tahun tiga Sekolah Kebangsaan (SK) Paya Pasir selamat dikebumikan di Tanah Perkuburan Bukit Cempedak, Maran pada pagi tadi. — AlHijrah Online


KAJI SEMULA DASAR PENGIRAAN PENDAPATAN PINJAMAN RUMAH : CUEPACS

KOTA KINABALU, 2 Jun – Kongres Kesatuan Pekerja-Pekerja Dalam Perkhidmatan Awam (Cuepacs) mahu kerajaan mengkaji semula dasar pengiraan pendapatan bagi pembiayaan pinjaman perumahan untuk memudahkan dan melayakkan penjawat awam membeli rumah.

Presiden Cuepacs Datuk Azih Muda berkata kajian semula itu termasuk mengambil kira elaun-elaun tetap sebagai sebahagian gaji dalam pengiraan pendapatan bagi pembiayaan perumahan sama ada melalui pinjaman kerajaan atau bank.

“Ini kerana, hari ini, hanya gaji pokok sahaja diambil kira dalam pengiraan pendapatan untuk membuat pinjaman rumah. (Ini akan menyebabkan) ramai penjawat awam tidak mampu untuk membeli rumah. “Jika elaun tetap diambil kira, (ia akan membantu) penjawat awam terutama yang baru disahkan jawatan untuk membuat pinjaman rumah dan mungkin pinjaman sudah selesai di akhir perkhidmatan mereka,” katanya kepada pemberita selepas merasmikan Persidangan Perwakilan Tritahunan Cuepacs Sabah di sini hari ini.

Azih berharap kerajaan akan melihat perkara itu kerana dikhuatiri ramai penjawat awam terutama di Sabah dan Sarawak tidak layak untuk membeli rumah memandangkan harga rumah yang semakin mahal di negeri terbabit.

“Isu rumah adalah isu paling dominan dalam negara kita. Tiada maknanya jika kita bekerja dan ada gaji tetapi kita tidak memiliki rumah sendiri,” katanya.

Sementara itu, Azih juga mahu kerajaan menetapkan kadar elaun wilayah yang lebih bersesuaian selain mahu elaun wilayah itu lebih anjal seiring dengan kenaikan kos sara hidup. Mengenai bonus raya, Azih berkata pihaknya akan mengadakan pertemuan dengan Perdana Menteri Datuk Seri Najib Tun Razak bagi membincangkan pemberian bonus sebulan gaji kepada 1.6 juta penjawat awam untuk persiapan Aidilfitri nanti. Katanya pertemuan untuk menyampaikan suara dan hasrat penjawat awam mengenai bonus Raya itu akan dilakukan dalam tempoh terdekat.

“Kami berharap perdana menteri memberi pertimbangan sewajarnya,” katanya.

Cuepacs yakin pemberian bonus sebulan gaji itu akan lebih memberi rangsangan kepada produktiviti kerja penjawat awam sekali gus membantu mereka dalam membuat persiapan Aidilfitri pada tahun ini, katanya.

BERNAMA


Inisiatif kurangkan beban guru

SERDANG – Kementerian Pendidikan menggariskan lima inisiatif dan sembilan intervensi bagi mengurangkan beban tugas guru, yang mula dilaksanakan Januari tahun ini.

Menteri Pendidikan, Dr Maszlee Malik berkata, kesemua inisiatif itu diperkenalkan memastikan proses pengajaran yang mementingkan guru-guru mengajar dan bekerja dengan gembira dan bukannya menjadikan pekerjaan mulia itu sesuatu yang menyeksa dan membebankan.

“Kementerian akan berusaha mengembalikan guru kepada tugas mendidik serta mengajar dengan memansuhkan tugas-tugas perkeranian yang didapati mengganggu tugas utama guru sebelum ini,” katanya ketika menyampaikan amanat “Pendidikan Untuk Semua, Tanggungjawab Semua” hari ini.

Maszlee berkata inisiatif pertama ialah memudahkan pengurusan fail dan dokumentasi melalui tiga intervensi iaitu Skim Pinjaman Buku Teks (SPBT), fail panitia dan pelaporan pentaksiran bilik darjah (PBD).

Bagi pengurusan SPBT, kementerian menambah baik proses perekodan yang mana guru tidak perlu menulis perolehan, pengurangan bilangan fail dan pengisian maklumat secara digital (softcopy), katanya.

Bagi pengurusan fail panitia, pihak sekolah diberi autonomi menentukan bilangan fail panitia dan dokumen akan disimpan sama ada salinan digital atau salinan bercetak (hardcopy) berdasarkan keperluan dan kesesuaian sekolah, katanya.

“Bagi pelaporan PBD, cetakan hanya perlu dilakukan berdasarkan keperluan sekolah. Panduan pelaksanaan PBD juga telah dimuat naik ke laman sesawang Bahagian Pembangunan Kurikulum (BPK),” katanya.

Maszlee berkata inisiatif kedua adalah berkenaan pengurusan data dan sistem online yang akan dilakukan melalui dua intervensi, iaitu segala pengumpulan dan perolehan data sekolah, guru dan murid perlu diambil dari sumber data sedia ada dalam sistem-sistem yang diperaku oleh semua pihak di kementerian.

Intervensi itu juga melibatkan sistem kehadiran murid dalam talian digunakan sepenuhnya, yang bermakna guru tidak lagi perlu mengisi buku jadual kedatangan murid, manakala bagi sekolah yang tiada capaian internet, kehadiran murid boleh direkod secara manual dalam jadual kedatangan murid, katanya.

Susulan pemansuhan Peperiksaan Tahap 1, Maszlee berkata inisiatif ketiga dalam mengurangkan beban tugas guru ialah sekolah dibenarkan merangka sendiri pelaksanaan Literasi dan Numerasi (LINUS) yang sesuai dengan keperluan murid.

Beliau berkata sekolah perlu mengenal pasti murid Tahap 1 yang mengalami kesukaran menguasai kemahiran membaca, menulis dan mengira serta menyediakan intervensi atau pemulihan yang bersesuaian di peringkat sekolah.

Maszlee berkata inisiatif keempat adalah berkaitan penyeragaman borang dan proses pemantauan yang dilaksanakan melibatkan dua intervensi bagi memastikan guru tidak lagi terbeban mengisi borang kebersihan, keselamatan dan penarafan kantin.

Melaluinya, semua pengusaha kantin dikehendaki mengisi Borang Penarafan Kendiri Kantin dan pengesahan dibuat Penolong Kanan Hal Ehwal Murid (HEM) sahaja, manakala Borang Prestasi Perkhidmatan Kontraktor Pembersihan dan Keselamatan diuruskan kontraktor dan akan dikawal selia serta disahkan Pengetua atau Guru Besar atau Penolong Kanan sahaja, katanya.

Maszlee berkata inisiatif kelima meliputi penyelarasan penubuhan jawatankuasa di peringkat sekolah di mana intervensi yang akan dilaksanakan bakal memastikan pelbagai jawatankuasa yang tidak berkaitan dengan tugas mendidik dimansuhkan. – Sinar Harian


MOTOSIKAL POLIS DISAMAN KERANA PARKIR TEMPAT OKU

KUALA LUMPUR: Motosikal seorang anggota polis trafik dari Jabatan Siasatan dan Penguatkuasaan Trafik (JSPT) Kuala Lumpur, disaman selepas diletakkan di tempat letak kenderaan Orang Kelainan Upaya (OKU).

Ketua Polis Daerah Petaling Jaya, Asisten Komisioner Mohamad Fakhrudin Abdul Hamid, berkata Bahagian Siasatan dan Penguatkuasaan Trafik Ibu Pejabat Polis Daerah (IPD) Petaling Jaya telah mengeluarkan saman terhadap anggota yang menunggang motosikal berkenaan.

“Polis Daerah Petaling Jaya, telah mengesan satu gambar yang tular itu yang dimuat naik oleh pemilik akaun @nanmanjoi8715 dalam akaun Twitter miliknya, sebelum siasatan lanjut dijalankan.

“Hasil siasatan mendapati kejadian berlaku pada jam 11.30 pagi 29 Mei lalu,” katanya dalam satu kenyataan hari ini.

Tambahnya, pihak polis tidak akan berkompromi kepada mana-mana pengguna jalan raya termasuk agensi penguatkuasa yang tidak mematuhi peraturan dan akan mengambil tindakan tegas kepada mana-mana pengguna jalan raya yang melanggar undang-undang.

Terdahulu tular satu video dan gambar menerusi aplikasi Twitter yang menunjukkan motosikal jenis Honda ST 1300, dikunci oleh seorang pengawal keselamatan sebuah pangsapuri di Petaling Jaya. –AlHijrah Online


AMK PERAK LAPOR POLIS BERHUBUNG PEMILIK FACEBOOK HINA PERDANA MENTERI

IPOH: Angkatan Muda Keadilan (AMK) Perak membuat laporan polis terhadap seorang pemilik akaun media sosial kerana memuat naik hantaran menghina Perdana Menteri Datuk Seri Anwar Ibrahim menerusi Facebook.

Ketua AMK Perak Zaim Sidqi Zulkifly berkata laporan polis berkenaan telah dibuat di Ibu Pejabat Polis Daerah (IPD) Ipoh semalam terhadap pemilik akaun bernama “Mubin Salleh”.

“Saya yakin kenyataan ini berunsur fitnah yang serius dan mengaibkan serta tuduhan yang melampau dibuat pemilik akaun itu terhadap Perdana Menteri. Hantaran itu juga mendapat banyak reaksi dan komen jelik.

“Jadi, laporan ini dibuat supaya polis melakukan siasatan,” katanya kepada pemberita di sini hari ini.

Beliau berkata satu laporan polis juga telah dibuat pada Selasa lepas terhadap seorang pengguna media sosial TikTok sweet_purple1404 yang memuat naik video berdurasi 14 saat memaparkan gambar Anwar dengan tulisan “Innalillah”.

Sementara itu, Ketua Polis Daerah Ipoh ACP Yahaya Hassan ketika dihubungi Bernama mengesahkan pihaknya menerima kedua-dua laporan berkenaan. — AlHijrah Online


AS KENAKAN SEKATAN KE ATAS SEKTOR PEMBINAAN IRAN, DIKAITKAN DENGAN PROGRAM PELURU BERPANDU

WASHINGTON : Amerika Syarikat (AS) telah mengenakan sekatan ke atas sektor pembinaan Iran dan bahan tertentu yang digunakan dalam program peluru berpandu balistik serta ketenteraan negara itu, lapor agensi berita Rusia Sputnik memetik kenyataan jurucakap Jabatan Negara AS Morgan Ortagus dalam satu siaran akhbar.

“Pada masa yang sama, Setiausaha (Negara Mike Pompeo) membuat dua pengesahan berhubung implikasi sekatan itu mengikut Seksyen 1245 Akta Pencegahan Proliferasi dan Kebebasan Iran 2012 (IFCA).

“Pertama, mengenal pasti sektor pembinaan Iran sebagai dikawal secara langsung atau tidak langsung oleh Kor Pengawal Revolusi Iran (IRGC) dan kedua mengenal pasti empat bahan strategik yang digunakan berkaitan program nuklear, ketenteraan atau peluru berpandu balistik Iran,” menurut siaran akhbar itu pada Khamis.

Berdasarkan kesemua pengesahan ini, “Amerika Syarikat akan mempunyai kuasa tambahan untuk menghalang Iran daripada memperoleh bahan strategik terbabit untuk IRGC, sektor pembinaan dan program proliferasinya,” katanya. — BERNAMA


KEMAS SASAR LAHIRKAN 100,000 HUFAZ CILIK MENJELANG 2026

PUTRAJAYA: Seramai 100,000 kanak-kanak Taman Bimbingan Kanak-kanak (Tabika) di bawah Jabatan Kemajuan Masyarakat (Kemas) disasarkan untuk dilahirkan sebagai ‘Huffaz Cilik’ menjelang 2026, kata Timbalan Perdana Menteri Datuk Seri Dr Ahmad Zahid Hamidi.

Menteri Kemajuan Desa dan Wilayah itu berkata sasaran berkenaan dibuat selaras pelaksanaan  program Tabika Pra Tahfiz Kemas bermula Julai ini dengan kerjasama Yayasan Pahang sebagai rakan strategik yang membantu dalam aspek tadbir urus.

Beliau berkata program Tabika Pra Tahfiz Kemas itu mengabungkan elemen 7M iaitu mengaji, menghafaz, membaca, menulis, mengira, menaakul dan manusiawi.

“Program ini dibuat secara berfasa, projek perintis dilaksanakan di 100 Tabika dahulu dan akhirnya semua tabika di bawah Kemas ada program tahfiz ini.

“Kita sedang laksanakan latihan kepada pelatih, petugas harus diberikan kursus terlebih dahulu mengenai program ini,” katanya dalam sidang media selepas sesi libat urus program Tabika Pra Tahfiz Kemas bersama masyarakat tahun 2023 di sini hari ini.

Ahmad Zahid berkata program tahfiz itu diperkenal sebagai nilai tambah bagi modul program penghayatan pendidikan Islam (PPI) yang memberi penekanan dan tumpuan khusus terhadap dua aspek iaitu pembelajaran ibadah dan pengajian Al Quran.

Sementara itu, beliau berkata Kementerian Kemajuan Desa dan Wilayah (KKDW) berhasrat melaksanakan penstrukturan gaji buat tenaga pengajar tabika di bawah Kemas berdasarkan kelayakan dimiliki mereka.

Beliau berkata perkara berkenaan akan dibincangkan dengan Jabatan Perkhidmatan Awam dan Kementerian Kewangan untuk tindakan lanjut.

“Sekarang skim perkhidmatan yang ada ialah jawatan kontrak dan terdapat antara pendidik masyarakat di tabika mempunyai sijil, diploma, ijazah dan ada juga sarjana.

“Oleh kerana skim ini tidak berasaskan kelulusan, maka kami tertakluk kepada skim itu… tidak adillah yang ada kelulusan dan pengalaman tidak diberikan pengiktirafan oleh kerajaan,” katanya.–AlHijrah Online


TIADA TIMBALAN MENTERI, MOHD NA’IM HORMATI KEPUTUSAN PM

PUTRAJAYA: Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar menghormati keputusan Perdana Menteri Datuk Seri Anwar Ibrahim yang tidak mengumumkan pelantikan jawatan timbalan menteri di bawah portfolio itu.

Bercakap kepada media di sini, Mohd Na’im berkata ketiadaan timbalan menteri tidak membantutkan usahanya menerajui dan menjaga hal ehwal berkaitan agama Islam di dalam negara.

“Kuasa lantikan di bawah Perdana Menteri, saya hormati apa diputuskan Perdana Menteri, sebelum ini pun saya ada sebut ini tanggungjawab besar dan amanah besar, maka akan jadi lebih besar dengan ketiadaan timbalan menteri.

“Kita akan cuba sebaiknya dan pikul (tanggungjawab), saya tengok ada kebaikan seolah-olah portfolio agama ini penjawat awam yang gerakkan. Insya-Allah jika kita berjaya gerak (portfolio ini), ia jadi satu isyarat jelas kemampuan penjawat awam,” katanya selepas merasmikan Munaqasyah Sekretariat Dakwah Korporat (SDK) Jabatan Kemajuan Islam Malaysia (Jakim) 2022 di sini hari ini.

Turut hadir, Ketua Pengarah Jakim Datuk Hakimah Mohd Yusoff.-AlHijrah Online


PERTUKARAN RUMPUT STADIUM NASIONAL BERMULA JANUARI 2023

KUALA LUMPUR: Kerja-kerja pertukaran permukaan padang Stadium Nasional di Bukit Jalil di sini yang dianggarkan menelan belanja antara RM1.2 hingga RM1.4 juta hanya akan bermula seawal Januari tahun depan.

Kelewatan kerja-kerja menggantikan rumput di Stadium Nasional yang dijangka mengambil masa kira-kira empat bulan itu disebabkan komitmen yang telah dipersetujui pihak stadium untuk menganjurkan beberapa acara di venue rasmi skuad Harimau Malaya itu sepanjang tahun ini.

Prosesnya itu bagaimanapun akan akan bermula secepat mungkin apabila Kementerian Belia dan Sukan (KBS) dan Perbadanan Stadium Malaysia (PSM) bekerjasama rapat dengan pihak Stadium Sultan Ibrahim milik Johor Darul Ta’zim (JDT) di Iskandar Puteri, Johor.

Pemilik JDT Tunku Ismail Sultan Ibrahim ketika ditemui media selepas melakukan tinjauan di gelanggang keramat skuad Harimau Malaya itu bertitah pertukaran permukaan rumput di padang berkenaan dilihat sebagai pelaburan jangka panjang bagi stadium berkenaan.

“Kalau kita tengok negara-negara jiran kita semua dah tukar kepada rumput yang lebih berkualiti kerana rumput ini adalah sebagai pelaburan jangka panjang untuk stadium kita dan salah satu stadium punya reputasi, lebih-lebih lagi, ini adalah Stadium Nasional.

“Jadi saya rasa dengan segera kita akan tukar, tapi saya difahamkan oleh kerana Stadium Nasional pun ada komitmen beberapa acara untuk tahun ini bermakna padang akan bermula kerja lebih lewat. Insya-Allah tak silap saya pada Januari tahun depan,” titah baginda.

Turut hadir Menteri Belia dan Sukan Datuk Seri Ahmad Faizal Azumu.

Pada sesi tinjauan tersebut, Tunku Mahkota Johor itu turut berkenan menyerahkan replika cek dengan nilainya tertulis “kos penukaran permukaan padang” Stadium Nasional Bukit Jalil bagi mengotakan janji baginda menaja perbelanjaan pertukaran rumput baharu jenis Zeon Zoysia di stadium berkenaan.

Sementara itu, Ahmad Faizal menzahirkan rasa syukur dan terima kasih atas kurniaan dana pertukaran padang daripada Tunku Ismail dan menganggap ia sebagai satu sumbangan amat signifikan kepada pembangunan bola sepak di negara.

“Tentunya saya bersama PSM akan bekerjasama dengan pasukan Tunku di Johor untuk pastikan padang kita dalam keadaan terbaik. Kita akan mula satu proses pembelajaran dan bertukar-tukar nota untuk memastikan akhirnya stadium ini padangnya boleh dibanggakan hingga banyak pasukan antarabangsa sudi bermain,” katanya.

Dalam pada itu, Ahmad Faizal berkata kerja-kerja penukaran padang itu perlu melalui beberapa proses bersama Kementerian Kerja Raya dan Kementerian Kewangan, namun berpendapat proses itu dapat dilaksanakan segera.

Sebagai rekod, minggu lepas Tunku Ismail sekali lagi menarik perhatian media menerusi kenyataan baginda yang mahu menanggung kos pertukaran rumput Stadium Nasional sebagai hadiah kepada skuad Harimau Malaya. – AlHijrah Online


JANGAN PANIK ATAU BERTINDAK MELULU DENGAN KEMUNCULAN OMICRON – DG HISHAM

KUALA LUMPUR: Orang ramai diingatkan untuk tidak panik mahu pun memberi tindak balas melulu susulan kemunculan varian Omicron di Malaysia.

Ketua Pengarah Kesihatan Malaysia, Tan Sri Noor Hisham Abdullah menerusi ciapannya di Twitter memaklumkan, Kementerian Kesihatan Malaysia (KKM) masih mengumpul maklumat lanjut berkenaan varian tersebut.

Bagaimanapun, beliau meminta orang ramai untuk terus mengambil langkah berjaga-jaga bagi mengelak daripada jangkitan COVID-19.

“Kita belum cukup mengetahui tentang Omicron. Kita tidak seharusnya panik dan bertindak melulu.

“Tetapi (orang ramai) teruskan mengambil semua langkah berjaga-jaga, dapatkan suntikan vaksin serta lakukan ujian saringan sendiri,” kata Noor Hisham dalam ciapannya, hari ini.

KKM jelasnya telah menyediakan sistem perlindungan kesihatan awam yang terbaik bagi kesiapsiagaan serta tindak balas pihaknya dalam sebarang situasi yang berlaku.

Hari ini, Menteri Kesihatan Khairy Jamaluddin Abu Bakar mengesahkan kes pertama varian Omicron telah dikesan di Malaysia.

Kes melibatkan seorang pengembara bukan warganegara berusia 19 tahun yang tiba dari Afrika Selatan melalui Singapura pada 19 November.—AlHijrah Online


LEBIH 18,000 HADIRI MAJLIS ILMU MADANI BERSAMA PERDANA MENTERI DI PUTRAJAYA

PUTRAJAYA: Lebih 18,000 umat Islam menghadiri Majlis Ilmu MADANI Bersama Perdana Menteri di Masjid Putra di sini hari ini.

Perdana Menteri Datuk Seri Anwar Ibrahim tiba di masjid itu pada 7.20 malam dan disambut oleh dua tokoh ulama besar dunia Islam iaitu bekas Mufti Agung Mesir Syeikh Profesor Dr Ali Juma’ah Al Azhari serta Pengasas dan Pengetua Dar Al Mustofa di Tarim, Yaman iaitu Habib Umar Bin Muhammad Bin Salim Ben Hafidz.

Majlis dimulakan dengan solat Maghrib berjemaah disusuli program bacaan maulid.

Anwar dalam ucapannya berkata program itu memberi peluang kepada umat Islam yang hadir untuk bersama-sama mendengar kupasan penuh hikmah dan bijaksana oleh dua ulama tersohor berkenaan.

“Dalam mukadimah mengatakan inilah maksud negara MADANI, kembali kepada asas, menjadikan masjid sebagai pangkalan dari segi ibadah serta ilmu, dan meletakkan semua dasar pendidikan, ekonomi, dengan semangat ihsan dan berakhlak serta amanah supaya benar-benar mengangkat martabat dan darjat umat.

“Bagi rakan-rakan bukan Islam, semangat dan nilai yang dipupuk, akhlak yang ditekankan, ihsan dan rahmah itu akan menjadikan Malaysia ini negara yang berpaut pada Islam tetapi cuba menyantuni semua sebagai kaum keluarga yang boleh bersama-sama secara aman dan penuh hikmah mengangkat martabat, darjat, harakat umat dan bangsa,” katanya.

Majlis diteruskan dengan penyampaian tausiyah oleh Syeikh Dr Ali Juma’ah dan Habib Umar.

Usai penyampaian tausiyah, Perdana Menteri bersalaman dengan para jemaah sebelum meninggalkan majlis pada 9.30 malam. –AlHijrah Online


UNGA TERIMA PAKAI EMPAT RESOLUSI PRO-PALESTIN, PERTAHAN SEMPADAN PRA-1967 DAN PERBAHARUI MANDAT AGENSI PBB

NEW YORK: Perhimpunan Agung Pertubuhan Bangsa-Bangsa Bersatu (UNGA) pada Selasa menerima pakai empat resolusi pro-Palestin yang mempertahankan sempadan pra-1967 antara Palestin dan Israel serta memperbaharui mandat dua agensi PBB berkaitan Palestin, lapor agensi berita China Xinhua.

Selepas lebih 20 negara anggota membahaskan isu Palestin, perhimpunan itu mengundi empat draf resolusi satu demi satu yang menyaksi kesemua dokumen diluluskan dengan dua daripadanya mendapat majoriti yang besar.

“Penyelesaian aman isu Palestin,” resolusi yang menerima sokongan paling banyak (147 undi menyokong, tujuh menentang dan 13 berkecuali), menggesa semua negara agar tidak mengiktiraf sebarang perubahan terhadap sempadan pra-1967 termasuk yang membabitkan Baitulmaqdis selain yang telah dipersetujui semua pihak menerusi rundingan.

Ia menggesa semua negara agar tidak memberikan bantuan kepada aktiviti petempatan haram Israel di wilayah Palestin yang diduduki, dan memastikan akauntabiliti adalah selaras dengan undang-undang antarabangsa.

Resolusi bertajuk “Committee on the Exercise of the Inalienable Rights of the Palestinian People” meminta jawatankuasa PBB menggandakan usaha antarabangsa yang bertujuan mewujudkan satu rangka kerja multilateral yang diperluas untuk pencergasan semula usaha bagi mencapai penyelesaian aman dalam isu Palestin.

Ia mempelawa semua kerajaan dan organisasi untuk memanjangkan kerjasama mereka kepada jawatankuasa itu dalam melaksanakan tugasnya.

Dua lagi resolusi iaitu “Division for Palestinian Rights of the Secretariat” dan “Special information programme on the question of Palestine of the Department of Global Communications” masing-masing menyaksikan mandat kedua-dua agensi PBB yang dirujuk diperbaharui. — BERNAMA


KKM BENARKAN PENJAGA, PELAWAT PESAKIT DIRAWAT DI WAD MULAI SABTU

KUALA LUMPUR: Kementerian Kesihatan (KKM) membenarkan pesakit-pesakit di wad fasiliti kementerian itu untuk ditemani oleh penjaga dan menerima pelawat mulai Sabtu ini (23 April).

KKM dalam satu kenyataan memaklumkan pelaksanaan polisi penjaga dan pelawat di hospital KKM semasa fasa peralihan ke endemik itu, bagaimanapun adalah berdasarkan kriteria-kriteria tertentu tertakluk kepada kapasiti dan kemampuan hospital dan wad masing-masing.

Menurut kementerian itu, kriteria umum bagi pelawat dan penjaga mestilah berusia 12 tahun ke atas, telah lengkap vaksinasi COVID-19 dan tidak tergolong dalam kumpulan berisiko tinggi untuk mendapat jangkitan COVID-19.

“Bagi penjaga kepada kategori pesakit tertentu yang perlu menjalani ujian RTK-Ag kendiri, ujian perlu dijalankan dalam tempoh 24 jam sebelum ketibaan ke hospital, tarikh dan masa ujian dijalankan perlu dinyatakan berserta gambar sebagai bukti,” menurut KKM.

Menjelas lanjut KKM memaklumkan individu yang mahu menjaga dan melawat juga mesti dari kalangan yang tidak disyaki menghidapi COVID-19 atau individu dalam pemantauan (PUS) serta tidak mempunyai gejala COVID-19.

Mereka juga perlu mengisi borang deklarasi COVID-19 serta mematuhi standard operasi prosedur (SOP) dan memakai alat pelindung diri (PPE) seperti yang ditetapkan.

Jelas KKM lagi, bagi kriteria khusus untuk lawatan dan jagaan pesakit bukan COVID-19 termasuk menemani ibu bersalin, individu itu perlu menjalani ujian saringan COVID-19 iaitu RTK-Ag kendiri dan disahkan negatif.

“Lawatan daripada kalangan ahli keluarga kepada pesakit bukan COVID-19 yang berada sama ada di wad, Unit Rawatan Rapi (ICU) atau sedang tenat (end of life) adalah dibenarkan namun adalah terhad kepada dua orang pelawat pada satu-satu masa. Pelawat juga digalakkan untuk menjalani ujian COVID-19 menggunakan RTK-Ag kendiri sebelum melawat;

“Hanya seorang penjaga sahaja dibenarkan bagi pesakit bukan COVID-19 yang menerima rawatan pesakit luar atau jabatan kecemasan,” menurut KKM lagi.

Bagi lawatan dan jagaan bagi pesakit COVID-19 kehadiran penjaga hanya dibenarkan bagi pesakit yang memerlukan penjagaan khusus dan pesakit kanak-kanak sahaja.

Bagi tujuan tersebut, penjaga perlu menjalani ujian RTK-Ag kendiri dan disahkan negatif dan ujian perlu diulang sekiranya penjaga bergejala dan sebelum pulang ke rumah.

“Tiada pelawat dibenarkan bagi pesakit COVID-19, kecuali bagi pesakit yang sedang tenat sama ada di wad atau di ICU. Hanya dua pelawat dibenarkan pada satu-satu masa dan ujian COVID-19 menggunakan RTK-Ag kendiri adalah digalakkan sebelum lawatan,” menurut kenyataan itu.

KKM turut memaklumkan dalam keadaan tertentu apabila risiko penularan COVID-19 adalah tinggi seperti berlakunya wabak COVID-19 di hospital, pihak hospital boleh melakukan beberapa pengubahsuaian kepada polisi sedia ada bagi memastikan kesihatan dan keselamatan semua pihak.–AlHijrah Online


RINGKASAN SOP PKP BERMULA 1 HINGGA 14 JUN

KUALA LUMPUR: Menteri Kanan (Keselamatan) Datuk Seri Ismail Sabri Yaakob hari ini mengumumkan perincian prosedur operasi standard (SOP) Perintah Kawalan Pergerakan (PKP) yang bermula 1 hingga 14 Jun 2021.

Menurut Ismail Sabri, hanya 17 sektor perkhidmatan perlu yang dibenarkan ketika tempoh PKP kali ini antaranya bank, penjagaan kesihatan, dan perkhidmatan kurier.

Kata beliau dalam tempoh ‘lockdown’ kali ini, kompleks membeli-belah turut ditutup kecuali premis pasar raya, kedai runcit, seksyen makanan dan minuman serta keperluan asas di dalam pusat membeli-belah.

Selain itu Ismail Sabri berkata, hanya dua orang termasuk pemandu dibenarkan dalam kenderaan persendirian untuk tujuan mendapatkan barang keperluan harian.

Ringkasan SOP PKP kali ini adalah seperti berikut:

— AlHijrah Online


Yahudi pasang bom diluar sekolah dan Masjid Ibrahimi

AL-KHALIL, 16 April— Gerombolan pendatang Yahudi memasang
bahan letupan di luar sebuah sekolah Palestin serta di laluan masuk ke Masjid
Ibrahimi di al-Khalil, kelmarin.

Mereka memasang perangkap letupan tersebut di tangga luar
Sekolah Ibrahimiya, yang terletak tidak jauh dari Masjid Ibrahimi. Tentera
Zionis kemudian mengosongkan sekolah dan penduduk sekitar setelah bahan-bahan
tersebut ditemui.

Sebilangan lagi bahan letupan ditemui di salah satu
laluan-laluan masuk ke Masjid Ibrahimi.

Sementara itu, tentera Zionis menyerang kanak-kanak Palestin selepas melepaskan tembakan gas pemedih mata ke arah Sekolah Tareq Bin Zayed di kota al-Khalil. – Haluan Palestin


PKPP: AKTIVITI DI PUB, KELAB MALAM DAN PUSAT REFLEKSOLOGI ANTARA KESALAHAN DI KESAN

KUALA LUMPUR: Seramai 63 individu ditahan semalam atas kesalahan ingkar arahan Perintah Kawalan Pergerakan Pemulihan (PKPP) dengan 56 daripadanya melibatkan aktiviti di pub, kelab malam, dan pusat refleksologi.

Menteri Kanan (Keselamatan), Datuk Seri Ismail Sabri Yaakob memaklumkan, baki tujuh individu yang ditahan semalam pula melibatkan aktiviti menyukarkan penjarakan sosial.

“Antara kesalahan ingkar arahan PKPP termasuklah aktiviti di pub dan kelab malam melibatkan 44 individu, aktiviti di pusat refleksologi 12 individu, dan aktiviti menyukarkan penjarakan sosial tujuh individu,” katanya dalam sidang media Perintah Kawalan Pergerakan Pemulihan (PKPP) di Putrajaya.

Ismail berkata, 49 individu yang ditahan semalam juga telah direman manakala baki 14 individu telah dikenakan kompaun. – AlHijrah Online / Zaim Zamani


REMAJA LELAKI HILANG DI SUNGAI TERENGGANU DITEMUKAN LEMAS

KUALA BERANG: Seorang remaja lelaki yang dilaporkan hilang dihanyutkan arus ketika mandi di Sungai Terengganu, dekat Kampung Dusun di sini, Jumaat lepas ditemukan lemas hari ini.

Ketua Polis Daerah Hulu Terengganu DSP Hasmeera Hassan berkata mayat mangsa, Muhammad Adam Shazwan Mokhtar, 15, ditemukan terapung di sungai berhampiran Kampung Temir oleh orang awam kira-kira 1.05 tengah hari tadi.

“Mayat ditemukan oleh orang awam yang kebetulan melalui sungai itu, kira-kira tiga kilometer dari lokasi kejadian.

“Mayat kemudian dibawa ke Hospital Hulu Terengganu untuk tindakan selanjutnya,” katanya kepada pemberita di sini hari ini.

Beliau turut mengucapkan penghargaan kepada semua anggota keselamatan termasuk bomba dan Angkatan Pertahanan Awam (APM) yang terlibat dalam operasi mencari dan menyelamat mangsa. — AlHijrah Online


PEDOFIL TURKI DI KEM PELARIAN SYRIA

TURKI – Seorang pedofil dihukum 108 tahun penjara selepas didapati bersalah melakukan penderaan seksual ke atas berpuluh kanak-kanak lelaki pelarian Syria.
Tertuduh yang merupakan seorang tukang cuci di Kem Pelarian Nizip di Gaziantep tenggara Turki, didakwa melakukan perkara terkutuk itu sejak September tahun lalu hingga awal tahun ini.
Suspek berusia 29 tahun yang hanya dikenali sebagai E.E, mengaku mengumpan kanak-kanak ke kawasan yang tidak dipantau kamera pengawasan seperti tandas dan bilik air untuk mengadakan hubungan seks dengan mereka selepas membayar 1.5 hingga 5 lira atau RM 2 hingga RM 7.
Dianggarkan 30 budak lelaki Syria berusia 8 hingga 12 tahun menjadi mangsa tertuduh. Lebih mengejutkan E.E turut mendakwa ramai pekerja dan pengurus di kem terbabit mendera kanak-kanak pelarian secara seksual.
Pihak Berkuasa Bencana dan Lembaga Pengurusan Kecemasan Turki mengesan perbuatan terkutuk selepas ibu bapa seorang budak lelaki melaporkan perkara tersebut.
Penderaan seksual berkenaan mencetus kemarahan meluas di Turki, yang berbangga memberi perlindungan kepada 3 juta pelarian perang Syria.


AIR LAUT SURUT PUNCA PENUMPANG TERKANDAS LEBIH LAPAN JAM

LANGKAWI: Fenomena air laut surut di Terminal Feri Penumpang Kuala Perlis mengakibatkan penumpang terkandas di jeti Kuah sejak pukul 2.30 petang hingga 10.30 malam semalam.

Pengurus Sumber Manusia dan Operasi Ferry Line Ventures (Ferry Line) Sdn Bhd, Kapten Baharin Baharom berkata, situasi itu telah dimaklumkan kepada penumpang, namun kerana kelewatan melebihi lapan jam telah menyebabkan berlaku ketegangan antara penumpang dan kru feri di Terminal Feri Penumpang Kuah.

“Kami terpaksa tunda perjalanan kerana bimbang berlaku apa-apa kepada penumpang,” jelasnya kepada AlHijrah Online.

Beliau berkata kesemua 423 penumpang terbabit telah dibawa dengan menaiki Feri Expres Bahagia 99 pada jam 10.30 malam dan selamat tiba di Terminal Feri Penumpang Kuala Perlis pada jam 11.25 malam Rabu.

Semalam, menerusi beberapa rakaman video yang dimuatkan di media sosial memaparkan keadaan sesak dan ‘perang mulut’ antara penumpang dan kru feri di Terminal Feri Penumpang Kuah.

Berdasarkan kenyataan yang dimuat naik bersama video dan gambar terbabit, penumpang mendakwa kejadian sesak itu berlaku selepas perjalanan feri Langkawi-Kuala Perlis tertunda lebih lapan jam. — AlHijrah Online


MAYAT LELAKI TANPA IDENTITI DIJUMPAI DI TEPI JALAN SEPANG-SALAK

SEPANG: Mayat lelaki tanpa identiti ditemukan di tepi Jalan Sepang-Salak di sini pagi tadi, dengan kesan kecederaan di perut serta tangan terikat dengan wayar kabel.

Ketua Polis Daerah Sepang ACP Wan Kamarul Azran Wan Yusof berkata pihaknya menerima laporan berhubung penemuan mayat itu kira-kira pukul 8.32 pagi daripada seorang individu yang menghubungi Balai Polis Sepang.

Beliau berkata mayat berkenaan ditemukan dalam keadaan berpakaian baju kemeja-T warna putih berkolar, berseluar panjang hitam dan pelitup muka di bawah dagu, dan dianggarkan berusia dalam lingkungan 20-an hingga 30-an serta tiada kesan suntikan imunisasi BCG (Bacillus Calmette Guerin) pada bahu.

Beliau berkata lokasi kejadian merupakan kawasan yang dikelilingi ladang kelapa sawit dan pemeriksaan di sekitar kawasan penemuan mayat menjumpai satu unit sarung sabit, tiga puntung rokok, gumpalan rambut dan kesan darah berhampiran mangsa.

Beliau berkata mayat mangsa dihantar ke Hospital Serdang untuk tujuan bedah siasat.

Wan Kamarul Azran turut meminta mereka yang kehilangan ahli keluarga atau rakan untuk tampil membuat laporan bagi membantu siasatan. —AlHijrah Online


KANAK-KANAK MAUT KEMALANGAN LIBATKAN DUA KENDERAAN

JASIN: Seorang kanak-kanak lelaki berusia lima tahun maut dalam kejadian kemalangan jalan raya membabitkan dua kenderaan di Jalan Kesang Garing, di sini hari ini.

Ketua Polis Daerah Jasin DSP Mispani Hamdan berkata kejadian kira-kira pukul 11 pagi itu, melibatkan kereta Produa Alza yang dinaiki empat beranak dalam perjalanan dari Kesang menghala ke Durian Tunggal, manakala pacuan empat roda jenis Toyota Hilux dari arah Durian Tunggal ke Jasin.

“Siasatan awal mendapati kenderaan pacuan empat roda dipandu seorang lelaki berusia 47 tahun, telah memasuki laluan bertentangan dan bertembung dengan kereta yang dipandu ayah kanak-kanak lelaki terbabit.

“Kejadian itu menyebabkan mangsa, Afif Daiyan Shamsuri yang berada di tempat duduk belakang mengalami kecederaan parah di bahagian kepala, meninggal dunia di lokasi,” katanya dalam satu kenyataan di sini hari ini.

Mengulas lanjut Mispani berkata pemandu dan anak perempuannya berumur 11 tahun yang turut berada di tempat duduk belakang, mengalami kecederaan parah di bahagian kepala dan badan.

Katanya isteri mangsa yang berada di tempat penumpang hadapan, mengalami kecederaan ringan manakala pemandu pacuan empat roda itu mengalami kecederaan di bahagian dada.

“Mayat kanak-kanak lelaki itu dihantar ke Unit Forensik Hospital Jasin untuk bedah siasat, manakala kesemua mangsa yang cedera telah dihantar ke Hospital Jasin untuk mendapatkan rawatan.

“Kes ini disiasat di bawah Seksyen 41 (1) Akta Pengangkutan Jalan 1987 ,” katanya.–AlHijrah Online


SEMOGA ALLAH MEMBERKATI KEBIJAKSANAAN RAJA-RAJA MELAYU – TMJ

KUALA LUMPUR: Situasi politik semasa yang melanda negara ini menunjukkan pentingnya sistem beraja untuk menjadi fungsi semak dan imbang dalam pentadbiran kerajaan.

Tunku Mahkota Johor Tunku Ismail Sultan Ibrahim hari ini bertitah dan mendoakan kebijaksanaan Raja-Raja Melayu untuk menjaga kestabilan dan melindungi negara.

“Situasi sekarang adalah petunjuk jelas yang menunjukkan apa yang akan berlaku bila kuasa mentadbir diberikan sepenuhnya kepada orang-orang politik sahaja.

“Di dalam situasi hari ini apa yang paling penting adalah kebajikan rakyat harus sentiasa diutamakan dan pemulihan ekonomi dapat terus bergerak dengan lancar.

“Semoga Allah memberkati kebijaksanaan Raja-Raja Melayu untuk menjaga kestabilan negara dan melindungi negara daripada ancaman orang-orang yang tamak dan menggilakan kuasa demi kepentingan peribadi,” katanya dalam hantaran di Facebooknya hari ini.

Raja-Raja Melayu hari ini bermesyuarat khas di Istana Negara dipercayai bagi mendapatkan pandangan daripada semua raja berhubung pengumuman darurat.

Mesyuarat itu juga diadakan susulan cadangan yang dibentangkan Perdana Menteri Tan Sri Muhyiddin Yassin kepada Yang di-Pertuan Agong Al-Sultan Abdullah Ri’ayatuddin Al Mustafa Billah Shah Ibni Almarhum Sultan Haji Ahmad Shah Al-Musta’in Billah pada Jumaat lalu. — AlHijrah Online.


SULTAN SELANGOR ZAHIR BIMBANG PERPECAHAN DALAM KALANGAN ORANG MELAYU

SABAK BERNAM: Sultan Selangor, Sultan Sharafuddin Idris Shah menzahirkan kebimbangan sekiranya perpecahan dalam kalangan orang Melayu akibat perbezaan fahaman politik akan membuatkan umat Islam terus lemah di negara ini.

Sultan Sharafuddin turut menegaskan, nescaya Melayu akan hilang kuasa memerintah negara malah akan menjadi satu bangsa yang mundur dan terpinggir di negara sendiri.

Baginda bertitah peristiwa yang berlaku di beberapa negara Islam terutamanya di Timur Tengah dan sejarah keruntuhan Kerajaan Melayu Melaka juga boleh diambil iktibar serta tauladan.

“Ini bagi menunjukkan bahawa sesebuah kerajaan yang hebat juga boleh runtuh akibat perpecahan dan permusuhan dalam kalangan umat Islam.

“Malah, apa yang dapat kita lihat sekarang ini adalah orang Melayu telah berpecah kepada banyak golongan kerana perbezaan fahaman politik walaupun pada asasnya parti-parti politik tersebut mempunyai matlamat yang sama iaitu mendaulatkan Islam dan mempertahankan hak-hak serta kepentingan orang Melayu,” titah baginda pada Majlis  Perasmian Masjid Al-Ma’arufiah, Kampung Parit Baru, Sungai Air Tawar, di sini, hari ini.

Sultan Sharafuddin menyeru agar semua nazir dan imam di negeri tersebut supaya memandang serius tentang perkara itu dan memastikan institusi itu memainkan peranan sebagai pusat perpaduan umat Islam melalui ibadah, dakwah, pengajian dan program kemasyarakatan.

Malah, baginda turut mengingatkan supaya program-program tersebut tidak dipergunakan untuk kepentingan golongan-golongan tertentu.

Baginda turut menasihati rakyat Selangor agar sentiasa mengelakkan daripada sebarang sengketa dan permusuhan sesama sendiri.

“Beta sedar bahawa dalam kalangan rakyat Beta akan ada perbezaan fahaman dan pandangan sama ada dari segi politik dan pendekatan pentadbiran negara. Namun, Beta mengharapkan agar perbezaan ini tidak menjadi punca dan pencetus kepada sebarang perpecahan, pertelingkahan dan permusuhan dalam kalangan umat Islam amnya dan orang Melayu khususnya,” titahnya.

Dalam pada itu, baginda turut menyentuh  Pilihan Raya Negeri (PRN) Selangor yang dijangka berlangsung pada Jun atau Julai ini dengan menasihatkan rakyat supaya memilih pemimpin amanah, bertanggungjawab dan tidak mengamalkan rasuah.

“Beta juga mengingatkan semua pihak agar berhemah semasa berkempen dan mematuhi segala undang-undang dan peraturan yang telah ditetapkan oleh pihak berkuasa.

“Elakkan dari perbuatan fitnah-memfitnah serta menyebarkan berita-berita palsu, menghasut rakyat untuk membenci terhadap mana-mana pihak atau pun mana-mana kerajaan ketika tempoh kempen pilihan raya diadakan,” tegas Baginda.

Pada majlis itu, baginda berkenan menyampaikan sumbangan Adilfitri kepada 478 asnaf, fakir, miskin dan mualaf serta menunaikan solat Maghrib, Isyak dan Tarawih bersama rakyat.–AlHijrah Online


Tak pernah kekok kejut anak bangun sahur

TUNJANG – Pasangan suami isteri Lim Hun Kheng, 44 dan Wan Dee
Fandesa,41, tidak pernah kekok meneruskan rutin mengejutkan anak mereka,
 Mohd Firdaus Hong Abdullah,12, untuk bangun sahur pada Ramadan kali
ini.

Hun Kheng berkata, seperti Ramadan yang lalu, isterinya akan mengejutkan anak mereka bangun sahur pada jam 5 pagi setiap hari.

Katanya,
 isterinya akan menyediakan menu kegemaran anak mereka iaitu nasi goreng
 sebelum dia solat subuh dan bergerak ke sekolah.

“Walaupun berbeza agama, saya tak halang dia menunaikan kewajipan
sebagai orang Islam. Saya nak dia membesar jadi manusia berguna dan taat
 kepada perintah Tuhan,” katanya ketika ditemui di rumahnya di Pekan
Tunjang di sini, hari ini.

Menurutnya, dia dan isteri sentiasa memberi sokongan dan semangat kepada anak sulung mereka itu untuk mempelajari agama Islam.

“Bila tiba bulan puasa ni, kami sekeluarga akan elakkan makan di depan dia.

“Waktu
 petang pula saya akan bawa dia ke bazar Ramadan untuk beli juadah
berbuka. Selalunya dia akan beli ayam bakar, sebab itu saja makanan
kegemaran dia waktu berbuka,” katanya.

Hun Kheng memakaikan baju Melayu yang disumbangkan pihak sekolah kepada anaknya.

Sementara itu, Mohd Firdaus atau nama asalnya Lim Ching Hong, seronok menjalani ibadah puasa pada tahun ini.

“Tahun ini kali kedua saya puasa, paling seronok saya dapat tunai solat sunat Tarawih di masjid atau surau dengan kawan-kawan.

“Lepas
 ni tak sabar nak tunggu raya pula. Boleh ikut kawan-kawan jalan kutip
duit raya sekeliling kampung dan makan macam-macam kuih raya,” kata
pelajar tahun enam Sekolah Kebangsaan Hakim Teh, di sini.

Ditanya
 mengenai kebolehannya membaca al-Quran, Mohd Firdaus berkata, dia kini
sudah menganjak ke Iqra tiga dan telah menghafal bacaan di dalam solat.

“Saya juga suka dengar kisah-kisah nabi, dan cerita berkaitan agama Islam. Banyak pengajaran yang saya dapat.

“Walaupun
 saya baru setahun jadi saudara baru, tapi kawan-kawan dan guru-guru
selalu bagi nasihat dan bimbingan. Sekolah pun dah belikan sepasang baju
 Melayu untuk dipakai masa hari raya nanti,” katanya.

Aziz (dua,kanan) mengajar Mohd Firdaus membaca Iqra sambil diperhatikan Hun Kheng.

Sementara itu, datuk angkatnya, Aziz Isa, 61, berkata, jika
ada masa terluang, Firdaus akan berkunjung ke rumahnya untuk belajar
agama.

“Saya akan ajak dia solat jemaah termasuklah belajar agama,

“Firdaus ini adalah seorang yang cepat belajar, inilah kelebihan yang ALLAH SWT berikan kepada dia.

“Dia
 dapat hafal surah al-Fatihah dalam tempoh tak sampai seminggu.
Insya-ALLAH saya akan berusaha bawa dia kenal Islam dengan lebih
mendalam lagi supaya dia dapat berbakti kepada agama dan bangsa di masa
hadapan,” katanya.

Tahun lalu, Sinar Harian melaporkan mengenai
Mohd Firdaus yang tidak mendapat halangan daripada ibu bapanya untuk
memeluk Islam pada usia 11 tahun.

Malah Firdaus sudah berkhatan  sejak berada di darjah dua dan mendapat gred A dalam mata pelajaran Pendidikan Islam pada ketika itu. – SINAR HARIAN


PENCURI TABUNG MASJID DITABUR KAPUR BARUS, DIMANDIKAN SEPERTI JENAZAH

KUALA LUMPUR: Tular video berdurasi satu minit 25 saat menunjukkan seorang lelaki dimandikan seperti jenazah oleh jemaah masjid.

Berdasarkan laporan media, tindakan itu dipercayai akibat lelaki berkenaan didakwa mencuri duit tabung masjid.

Dalam video itu, pemuda terbabit dilumurkan dengan kapur berus oleh seorang penduduk kampung sambil mukanya ditutup dengan kain.

Video berkenaan juga menunjukkan lelaki itu cuba melarikan diri namun dihalang beberapa individu yang berada di tempat kejadian.

Setakat ini belum dapat dipastikan lokasi kejadian tersebut berlaku.

Video kejadian mendapat pelbagai reaksi daripada netizen dengan ada yang bersetuju dan tidak bersetuju dengan tindakan berkenaan.

Antara komen warganet tindakan itu disokong bagi memberi kesedaran kepada pesalah namun ada yang berpandangan ia mengaibkan. –AlHijrah Online


PKPP: RIADAH KOLAM RENANG DIBENARKAN

KUALA LUMPUR: Kerajaan hari ini mengumumkan kebenaran aktiviti riadah di kolam renang awam, hotel, kondominium, komuniti berpagar, serta persendirian.

Menteri Kanan (Keselamatan) Datuk Seri Ismail Sabri Yaakob berkata, kebenaran itu bermula pada 1 Julai 2020.

“Pra syarat untuk setiap lokasi kolam renang mestilah menyediakan Life Guard dan pemantau ataupun penyelia bagi memastikan keselamatan pengguna serta jumlah dan masa penggunaan terkawal.

“Jumlah pengguna dalam kolam renang perlu berdasarkan kapasiti dan keluasan kolam renang,” katanya dalam sidang media Perintah Kawalan Pergerakan Pemulihan (PKPP).

Ismail Sabri berkata kolam renang ini juga perlu membuat pendaftaran notifikasi pembukaan kolam renang dengan Kementerian Perdangan Antarabangsa dan Industri (MITI) di laman web notification.miti.gov.my dan pihak berkuasa tempatan bagi tujuan pematuhan dan pemantauan kepada Prosedur Operasi Standard (SOP).

“Selain dari kolam renang, aktiviti pelancongan air (sungai, laut dan tasik) adalah dibenarkan dengan syarat mestilah mematuhi SOP.

“Bagaimanapun, taman tema air masih tidak dibenarkan untuk beroperasi lagi,” kata Ismail Sabri.

Selain kolam renang, kerajaan hari ini turut mengumumkan pembukaaan pawagam dan teater bermula 1 Julai 2020. — AlHijrah Online / Zaim Zamani


KORONAVIRUS: WHO ISYTIHAR DARURAT KESIHATAN AWAM

KUALA LUMPUR: Pertubuhan Kesihatan Sedunia (WHO) mengisytiharkan darurat kesihatan awam berikutan kebimbangan dunia terhadap jangkitan 2019 novel koronavirus (2019-nCoV).

Pengisytiharan itu dibuat dalam sidang media mengenai Mesyuarat Jawatankuasa Kecemasan yang berlangsung di Geneva, hari ini.

Ketua Pengarah WHO Dr Tedros Adhanom Ghebreyesus berkata perkara yang amat membimbangkan adalah potensi virus itu merebak ke negara yang mempunyai sistem kesihatan yang lemah dan tidak bersedia menghadapinya.

“Sebab utama pengisytiharan ini bukan kerana situasi di China, tetapi kerana negara lain.

“Terdapat 98 kes di 18 negara di luar China, termasuk lapan kes jangkitan manusia ke manusia di empat negara iaitu Jerman, Jepun, Vietnam dan Amerika Syarikat (AS),” katanya dalam video yang dikongsi menerusi Twitter rasmi WHO.

Berdasarkan data terkini, ketika ini terdapat 7,834 kes 2019-nCoV yang disahkan termasuk 7,736 jangkitan di China dengan 170 orang meninggal dunia di republik itu.

“Setakat ini tiada kematian dilaporkan di luar China dan kita semua perlu bersyukur. Walaupun jumlah itu masih kecil berbanding jumlah kes di China, kita semua perlu bekerjasama untuk mengehadkan penularan penyakit itu,” katanya.

Novel koronavirus mula dikesan pada Disember di Wuhan, China yang menyebabkan radang paru-paru dan gejala lain seperti demam, batuk dan kesukaran bernafas. Setakat semalam, Malaysia mempunyai lapan kes jangkitan yang disahkan. — BERNAMA


PAS JUMPA TIGA PEMIMPIN NEGERI PH BINCANG PRN SERENTAK

KUALA TERENGGANU: PAS akan mengadakan pertemuan bersama Menteri  Besar dan Ketua Menteri di tiga negeri yang diterajui oleh Pakatan Harapan (PH) untuk membincangkan tarikh Pilihan Raya Negeri (PRN) bagi membolehkan ia diadakan serentak dengan tiga negeri di bawah pentadbiran parti itu.

Naib Presiden PAS, Datuk Seri Dr Ahmad Samsuri Mokhtar, berkata perjumpaan itu akan dilakukan pada minggu depan bersama Menteri Besar Selangor, Datuk Seri Amiruddin Shari, Menteri Besar, Negeri Sembilan Datuk Seri Aminuddin Harun dan Ketua Menteri Pulau Pinang, Chow Kon Yeow.

Menurutnya, walaupun pertemuan tidak rasmi telah pun diadakan akhir tahun lalu, namun tidak ada sebarang keputusan yang dicapai berhubung tarikh yang sesuai untuk PRN diadakan serentak di enam negeri terlibat.

“Keputusan sama ada PRN akan diadakan serentak atau tidak kami akan bincang dulu,” katanya selepas majlis Apresiasi Penerima Biasiswa Young Talent Scholarship Programme (YT-TI) 2022 di Wisma Darul Iman, di sini, hari ini.

Bagaimanapun, Ahmad Samsusri, yang juga Menteri Besar Terengganu, tetap berharap PRN dapat diadakan serentak bagi memudahkan rakyat dan Suruhanjaya Pilihan Raya (SPR)  menguruskan pilihan raya tersebut.

“Kemungkinan untuk tidak berlaku serentak atau tak itu ada. Tidak ada mana-mana pihak boleh paksa negeri-negeri lain untuk jalankan PRN sekali. Tetapi tiga negeri PAS telah sepakat akan buat pada tarikh sama.

Presiden PAS, Tan Sri Abdul Hadi Awang, sebelum ini, menegaskan bahawa parti itu akan membuat keputusan sendiri berhubung tarikh PRN bagi tiga negeri di bawah pentadbirannya iaitu Terengganu, Kelantan dan Kedah.

Abdul Hadi turut menyerahkan kepada PH untuk membubarkan DUN di Pulau Pinang, Negeri Sembilan dan Selangor itu serentak dengan tiga negeri pentadbiran PAS atau sebaliknya. — AlHijrah Online


TIGA ANAK YATIM PIATU DISANTUNI MENTERI AGAMA

KUALA LUMPUR: Tiga beradik menjadi yatim piatu selepas bapa mereka yang menjadi tempat bergantung dan berkasih sayang, Allahyarham Za Mohd Zain Mohd Buang meninggal dunia Jumaat lalu

Ibu kepada tiga beradik itu juga telah meninggal dunia beberapa tahun lalu akibat penyakit kanser.

Prihatin dengan nasib tiga beradik yang masih belajar itu, Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar hari ini hadir menyantuni mereka bersama Majlis Agama Islam Wilayah Persekutuan (MAIWP).

“Hari ini, saya hadir bagi menyampaikan bantuan daripada MAIWP kepada anak-anak ini seperti bantuan pembekalan barangan keperluan asasi setiap bulan selain bantuan-bantuan lain yang berkaitan seperti yang diluluskan pihak MAIWP.

“Keutamaan adalah bantuan biasiswa kepada yang anak sulung yang kini sedang menuntut di Universiti Pendidikan Sultan Idris, Tg Malim sementara dua orang lagi masih bersekolah, Tingkatan 2 dan 5 di Sekolah Menengah Agama MAIWP,” katanya dalam catatan di Facebook.

Kata Mohd Na’im beliau amat sedih dan simpati dengan ujian yang sedang dilalui tiga beradik itu.

“Beberapa kali saya ulang berpesan kepada anak-anak agar bersabar dan terus bersepakat adik beradik untuk saling membantu. Paling penting belajar bersungguh-sungguh demi masa depan selain sentiasa mendoakan kedua arwah ibu dan bapa,” katanya,

Mohd Na’im juga telah meminta MAIWP agar sentiasa menyantuni dan berhubung selalu anak-anak ini dari semasa ke semasa. — AlHijrah Online


BANTUAN KHAS AIDILFITRI RM700 UNTUK PENJAWAT AWAM

KUALA LUMPUR: Penjawat awam akan menerima Bantuan Khas Kewangan Aidilfitri sebanyak RM700, kata Perdana Menteri Datuk Seri Anwar Ibrahim.

Bantuan tersebut katanya akan diberikan kepada semua penjawat awam Gred 56 ke bawah termasuk lantikan kontrak.

Usaha tersebut bagi menghargai jasa dan pengorbanan penjawat awam selain persiapan bagi menyambut kedatangan bulan Ramadan nanti.

“RM350 juga akan disalurkan kepada pesara kerajaan.

“Insyaallah bayaran akan dibuat pada April 2023,” katanya dalam Pembentangan Belanjawan 2023 di Parlimen hari ini.–AlHijrah Online


Kadet bomba hilang ditemui lemas

KUALA LUMPUR – Seorang pelajar Sekolah Menengah Kebangsaan (SMK) Kanowit yang hilang dibawa arus deras Sungai Kanowit ketika cuba menyelamatkan tiga rakan sekampungnya di Kanowit Ahad lepas ditemukan lemas hari ini.

Mayat Carlos Paee, 15, dijumpai terapung oleh pasukan mencari dan  menyelamat (SAR) dekat Nanga Engkeriring, 15 kilometer dari lokasi  kejadian kira-kira 8.10 pagi tadi, lapor Sinar Harian yang memetik Bernama.

Menurut Ketua Balai Bomba dan Penyelamat Kanowit, Arrahman Chik, mayat pelajar itu dibawa ke jeti Rumah Tony dan diserahkan kepada pihak polis untuk tindakan  selanjutnya.

Kedua-dua ibu bapa mangsa juga telah membuat pengecaman dan mengesahkan mayat berkenaan adalah anak mereka.

Dalam  kejadian di Bukung Jagoi kira-kira 1.47 tengah hari itu, Carlos bersama rakannya David Lee Jilan terjun ke sungai dan berenang ke arah  perahu dinaiki tiga rakannya yang dihanyutkan arus deras Sungai Kanowit.

Bagaimanapun, cubaan menyelamatkan rakan mereka itu gagal kerana arus sungai yang deras menyebabkan mereka menyelamatkan diri tetapi hanya David yang  berjaya berenang ke tebing sungai manakala mangsa tenggelam dan dihanyutkan arus deras.

Ketiga-tiga rakan mereka kemudian diselamatkan penduduk kampung yang kebetulan melalui lokasi kejadian menggunakan perahu.

Mangsa  baharu sahaja selesai mewakili sekolahnya ke pertandingan Perkhemahan Kadet Bomba Peringkat Zon 4 di SMK Sarikei Baru sehari sebelum kejadian.


BEKAS AHLI PARLIMEN JELEBU DATUK YUNUS RAHMAT MENINGGAL DUNIA

SEREMBAN: Bekas Ahli Parlimen Jelebu Datuk Yunus Rahmat, 68, meninggal dunia di Hospital Tengku Ampuan Afzan, Kuantan, Pahang, kira-kira pukul 12 tengah hari tadi.

Berita pemergian Allahyarham yang juga Ahli Dewan Undangan Negeri (ADUN) Klawang itu disahkan isterinya Datin Juriah Suleiman ketika dihubungi Bernama di sini.

“Saya tak sangka dia pergi, tadi kami nak pergi mesyuarat dan dia duduk di kerusi dalam pejabat mengadu sakit belakang, tetapi tiba-tiba dah tak sedar dan kami segera bawa beliau ke hospital. Doktor sahkan Datuk meninggal dunia.

“Sebelum ini, Allahyarham ada minta nama-nama keluarga yang dah meninggal dunia untuk buat kenduri tahlil…tak sangka dia pergi secepat ini, pada Jumaat,” katanya menambah jenazah Allahyarham masih berada di Kuantan dan akan dibawa ke Seremban untuk dikebumikan esok.

Allahyarham merupakan Ahli Parlimen Jelebu mewakili Barisan Nasional dari 1995 hingga 1999 dan ADUN Klawang (2008 hingga 2018) selain pernah berkhidmat sebagai Ahli Mesyuarat Kerajaan Negeri Sembilan dari 2008 hingga 2013.

Beliau kemudian mengumumkan menyertai Bersatu pada 2018. –AlHijrah Online


PASANGAN SUAMI ISTERI MAUT DALAM KEBAKARAN RUMAH

KAJANG: Pasangan suami isteri meninggal dunia dalam kejadian kebakaran sebuah rumah di Taman Megah, di sini awal pagi tadi.

Kejadian melibatkan seorang lelaki dan seorang perempuan yang berusia dalam lingkungan 50-an dan 40-an, maut akibat melecur serta sesak nafas.

Pengarah Jabatan Bomba dan Penyelamat Malaysia (JBPM) Selangor Wan Md Razali Wan Ismail berkata, pihaknya menerima panggilan kecemasan berhubung kejadian kira-kira jam 2.13 pagi sebelum menghantar anggota dan jenteranya ke lokasi kejadian.

Berdasarkan laporan awal, kebakaran berpunca daripada alat perkakasan elektrik di ruangan bawah tangga sebuah rumah teres dua tingkat.

“Kebakaran melibatkan bangunan Kelas A berkeluasan 20×65 kaki persegi.

“Peratus kebakaran sebanyak tiga peratus dan terdapat dua orang mangsa lelaki dan perempuan yang melecur serta sesak nafas akibat kebakaran,” katanya dalam kenyataan hari ini.–AlHijrah Online


KAWASAN ‘LAUT TERBELAH’ DI PANTAI MEK MAS DITUTUP

KOTA BHARU: Kawasan berlakunya fenomena ‘laut terbelah’ sepanjang lebih satu kilometer yang menarik perhatian orang ramai ke Pantai Mek Mas, Kuala Besar di Kelantan ditutup sejak tiga hari lalu atas faktor keselamatan.

Tinjauan media mendapati, ada pita amaran dipasang sebagai peringatan kepada pengunjung untuk tidak mendekati kawasan itu selain terdapat papan tanda amaran dan bendera merah.

Dilaporkan bahawa penutupan itu juga dibuat memandangkan musim tengkujuh semakin tiba.

Keputusan menutup kawasan itu dicapai dalam Mesyuarat Jawatankuasa Bencana Peringkat Jajahan.

Sejak beberapa hari lalu, ombak dan air pasang besar menyebabkan benteng pasir yang sebelum ini boleh dilalui kelihatan semakin tenggelam.

Sementara itu orang ramai diingatkan agar patuh arahan dan tidak sesekali memasuki kawasan tersebut kerana dibimbangi boleh membahayakan nyawa.

Fenomena ‘laut terbelah’ itu berlaku sejak lebih sebulan lalu disebabkan air surut yang kemudian membentuk beting pasir hingga membolehkan orang ramai berjalan ke tengah laut. –AlHijrah Online.


IKUTI INSTAGRAM @tvalhijrah114: BERITA HAJI & MENANGI KERETA

Jemaah haji pertama dari Malaysia tiba di Madinah

Ziarah ke Bukit Magnet di Madinah

Instagram

Instagram @tvalhijrah114


NEGERI SEMBILAN BUKA PERMOHONAN PERANTI PERCUMA MUDAHKAN PDPR

SEREMBAN: Kerajaan Negeri Sembilan mengambil inisiatif memberi peranti percuma kepada pelajar yang memerlukan bagi memudahkan proses Pengajaran dan Pembelajaran di Rumah (PdPR).

Exco Pelaburan, Perindustrian, Keusahawanan, Pendidikan dan Modal Insan Negeri Sembilan, Datuk Dr Mohamad Rafie Ab Malek berkata, permohonan peranti percuma boleh dilakukan di Pusat Khidmat Rakyat Dewan Undangan Negeri (DUN) masing-masing.

“Ahli Dewan Undangan Negeri (ADUN) dan Penyelaras DUN akan memproses serta menilai sebelum membuat pemilihan untuk pelajar-pelajar yang berjaya.

“Keutamaan akan diberi kepada pelajar daripada golongan keluarga berpendapatan rendah, pelajar institut pengajian tinggi (IPT) diikuti pelajar Tingkatan Enam, Lima dan ke bawah,” katanya dalam hantaran di Facebook beliau.

Mengulas lanjut, bagi keluarga yang mempunyai lima orang anak bersekolah, mereka hanya dibenarkan memiliki satu unit sahaja.

Ianya bagi membolehkan lebih ramai keluarga yang dapat menerima manfaat kemudahan alat peranti yang disediakan itu.

“Kerajaan negeri memperuntukkan 100 unit peranti bagi setiap Pusat Khidmat Rakyat di 36 DUN.

“Inisiatif kerajaan Negeri Sembilan untuk membantu pelajar dalam kaedah pembelajaran PdPR adalah di atas keinsafan bahawa ramai pelajar tidak mempunyai kemudahan peranti untuk mereka belajar secara sempurna dalam suasana pandemik COVID-19 ketika ini,” katanya.

Mohamad Rafie berkata kerajaan negeri akan terus berusaha untuk membantu generasi pelajar kerana pendidikan adalah pelaburan kritikal untuk masa hadapan negara.—AlHijrah Online


PERINCIAN PENGELUARAN AKAUN 1 KWSP DIUMUM 18 NOVEMBER

KUALA LUMPUR: Kumpulan Wang Simpanan Pekerja (KWSP) akan mengumumkan perincian bagi kemudahan akses ke Akaun 1 ahli KWSP yang dikenali sebagai i-Sinar pada 18 November ini.

KWSP dalam kenyataan hari ini berkata, i-Sinar diwujudkan hasil konsultasi yang mendalam bersama-sama dengan pihak-pihak berkepentingan agar ahli terkesan dapat mengharungi cabaran semasa dan pada masa sama memastikan kesejahteraan masa depan persaraan mereka

“KWSP yakin bahawa amaun yang boleh diakses daripada i-Sinar berserta amaun maksimum RM500 sebulan daripada akaun dua melalui kemudahan i-Lestari (dilancarkan pada April 2020), dapat membantu ahli yang terkesan menampung keperluan mereka dalam jangka masa pendek,” jelas kenyataan KWSP.

Selain itu KWSP memaklumkan i-Sinar merupakan lanjutan daripada pengeluaran i-Lestari yang kini dijangka mencecah amaun pengeluaran sebanyak RM30 bilion dan akan berakhir Mac 2021.

Permohonan i-Sinar boleh dibuat bermula Disember 2020 dan amaun yang diakses akan dikreditkan ke akaun bank pemohon bermula Januari 2021. — AlHijrah Online


HAPUSKAN PERANAN ORANG TENGAH DALAM SEKTOR PERTANIAN – PM

KUALA LUMPUR: Datuk Seri Ismail Sabri Yaakob menggesa agar budaya ‘orang tengah’ dalam sektor pertanian dan rangkaian bekalan makanan dihapuskan bagi mengawal kos sara hidup yang meningkat antara lain akibat kenaikan kadar inflasi.

Beliau berkata orang tengah merupakan pihak yang memerah keringat petani dan nelayan selain memanipulasi harga di pasaran.

Perdana Menteri berkata beliau sendiri pernah mengisytiharkan ‘jihad memerangi orang tengah’ pada 2014 ketika menerajui Kementerian Pertanian dan Industri Asas Tani.

“Jihad ini perlu diteruskan oleh NAFAS (Pertubuhan Peladang Kebangsaan) menerusi strategi penguasaan rantaian bekalan seperti mewujudkan Pusat Pembelian Padi, Pusat Pengumpulan Buah-Buahan, penambahan pasar tani serta pasar nelayan,” katanya.

Ismail Sabri berkata demikian ketika berucap pada majlis makan malam sebelum merasmikan Mesyuarat Agung Tahunan NAFAS Ke-48 di sini malam ini yang turut dihadiri Menteri Pertanian dan Industri Makanan Datuk Seri Dr Ronald Kiandee.–AlHijrah Online


AHLI PARLIMEN PASIR SALAK POSITIF COVID-19

KUALA LUMPUR: Ahli Parlimen Pasir Salak, Datuk Seri Tajuddin Abdul Rahman disahkan positif COVID-19 hari ini.

Menurut catatan di Facebook rasmi Tajuddin yang ditulis pengelola, beliau telah menjalani ujian saringan COVID-19 semalam.

“Pada mereka yang mempunyai kontak rapat dgn beliau, eloklah melakukan ujian saringan COVID-19.

“Datuk Seri Haji Tajuddin memohon maaf di atas sebarang kesulitan dan berterima kasih kepada semua pihak yang mendoakan beliau,” kata catatan itu.

Semalam Ahli Parlimen Padang Rengas Datuk Seri Mohamed Nazri Abdul Aziz disahkan positif COVID-19.

Nazri dan Tajuddin dilapor duduk bersebelahan dalam satu sidang media pada 12 Januari lepas. – AlHijrah Online


PENCEN PENAKAT SUAMI TALIAN HAYAT IBU TUNGGAL BESARKAN LAPAN ANAK

MELAKA: Kegusaran ibu tunggal, Siti Suryati Sani, untuk membesarkan lapan anak setelah kematian suami akibat masalah jantung pada akhir Mei lalu, terlerai apabila beliau menerima pencen penakat arwah suaminya yang sebelum ini merupakan pencarum Pertubuhan Keselamatan Sosial (PERKESO).

Siti Suryati, 41, yang merupakan suri rumah, berkata pencen penakat arwah suami, Khairul Azlizam Mohamed @Mohamed Daud, berjumlah RM1,775.42 sebulan itu sangat bermakna buatnya dan lapan anak yang berusia 11 bulan hingga 15 tahun untuk meneruskan kelangsungan hidup mereka.

“Saya sangat bersyukur kerana masih mempunyai sumber pendapatan hasil caruman suami yang sebelum ini bekerja sebagai anggota parademik bebas dengan sebuah syarikat luar pesisir.

“Terima kasih juga kepada PERKESO serta exco terlibat kerana memudahkan urusan pencen penakat arwah suami agar kami dapat segera menerima pencen bulanan itu,” katanya kepada pemberita di rumahnya di Taman Sutera Wangi, Batu Berendam, di sini hari ini.

Beliau berkata demikian ketika ditemui pada Majlis Penyampaian Skuad PERKESO Prihatin oleh Exco Kesihatan, Sumber Manusia dan Perpaduan negeri, Ngwe Hee Sem dan turut dihadiri Pengarah PERKESO Melaka, Abd Razak Omar.

Katanya, pencen penakat berkenaan akan diterimanya untuk seumur hidup manakala anak-anak pula sehingga berusia 21 tahun atau tamat pengajian di peringkat ijazah pertama.

Selain pencen berkenaan, keluarganya juga turut menerima Faedah Pengurusan Mayat berjumlah RM2,000 secara sekali bayar, pada 2 Jun lalu.

Dalam pada itu, kesemua lapan anak Siti Suryati akan dijadikan sebagai anak angkat PERKESO di bawah Program Prihatin Keluarga Angkat dengan kerjasama rakan sinergi Wakalah Majlis Agama Islam Wilayah Persekutuan.

Selain itu, Ngwe juga menyatakan komitmen untuk membantu ibu tunggal berkenaan menjelaskan tunggakan sewa rumah lama selama sebulan 10 bulan yang berjumlah RM4,000.

“Saya berharap semua bantuan yang disampaikan ini dapat meringankan beban waris Khairul Azlizam iaitu isteri, Siti Suryati untuk meneruskan hidup dan membesarkan semua anak dengan baik,” katanya.–AlHijrah Online


PRK JOHOR: PH PERTAHAN PARLIMEN PULAI

JOHOR BAHRU: Calon Pakatan Harapan (PH) Suhaizan Kaiat memenangi Pilihan Raya Kecil (PRK) bagi Parlimen Pulai dengan majoriti 18,641 undi sekali gus membolehkan parti itu mempertahan kawasan yang dimenangi Allahyarham Datuk Seri Salahuddin Ayub sebelum ini.

Suhaizan, yang bertanding buat kali ketujuh dalam pilihan raya, memperoleh 48,283 undi bagi menewaskan dua pencabarnya iaitu Zulkifli Jaafar daripada Perikatan Nasional (PN) dan calon Bebas Samsudin Mohamad Fauzi yang masing-masing mendapat 29,642 undi serta 528 undi.

Keputusan itu diumumkan oleh Ketua Pengurus Pilihan Raya bagi kerusi Parlimen Pulai Miswan Yunus pada 10.09 malam di Dewan Jubli Intan Sultan Ibrahim di sini malam ini.

Kemenangan itu menyaksikan Suhaizan menjadi Ahli Parlimen pertama mewakili Kerajaan Perpaduan yang dibentuk menerusi dukungan gabungan PH-Barisan Nasional (BN).

Keputusan itu turut menyaksikan Samsudin terpaksa berputih mata apabila hilang wang deposit.–AlHijrah Online


UJIAN KESAN COVID-19 BEBERAPA KUMPULAN PENGEMBARA DIGUGURKAN – KHAIRY

KUALA LUMPUR: Keperluan pengujian pengesanan COVID-19 sebelum berlepas ke Malaysia dan semasa ketibaan digugurkan bermula hari ini bagi beberapa kumpulan pengembara, kata Menteri Kesihatan Khairy Jamaluddin.

Dalam satu kenyataan hari ini, beliau berkata ia termasuk pengembara berusia 18 tahun dan ke atas yang telah lengkap vaksinasi dan pengembara berusia 17 tahun dan ke bawah tanpa mengira status vaksinasi.

Selain itu, katanya pengembara yang mempunyai sejarah jangkitan COVID-19 dalam tempoh enam ke 60 hari dari tarikh sembuh sebelum berlepas ke Malaysia tanpa mengira status vaksinasi juga terkecuali.

Bagi pengembara berusia 18 tahun dan ke atas tanpa status vaksinasi lengkap, Khairy berkata mereka  perlu melakukan ujian prapelepasan dua hari sebelum berlepas ke Malaysia menggunakan RT-PCR atau RTK-Ag profesional.

Menurutnya, pengembara kategori tersebut juga harus menjalani ujian pengesanan COVID-19 dalam tempoh 24 jam selepas ketibaan menggunakan RTK antigen dengan penyeliaan pengamal perubatan swasta yang berdaftar dengan Majlis Perubatan Malaysia (MMC) sama ada secara fizikal atau maya.

“Sekiranya keputusan pengujian COVID-19 adalah negatif pengembara perlu menjalani kuarantin wajib selama lima hari di tempat penginapan termasuk rumah, menjalani RT-PCR pada hari keempat atau RTK antigen dengan penyeliaan pengamal perubatan swasta yang berdaftar dengan MMC sama ada secara fizikal atau maya pada hari kelima.

“Pelepasan kuarantin pada hari kelima boleh diberikan jika keputusan ujian RT-PCR hari keempat atau RTK-Antigen hari kelima adalah negatif. Sekiranya keputusan ujian COVID-19 adalah positif, pengembara akan diurus mengikut pengurusan kes positif sedia ada,” katanya.

Sementara itu, katanya, mana-mana pengembara yang dikesan bergejala semasa berada di Pintu Masuk Antarabangsa (PMA) Negara akan diarahkan menjalani ujian saringan COVID-19 menggunakan RTK Antigen dengan penyeliaan pengamal perubatan sama ada secara fizikal atau maya.

Pada masa sama, katanya semua pengembara masih perlu mengemukakan Traveller’s Card yang dipaparkan dalam aplikasi MySejahtera semasa ketibaan di PMA. –AlHijrah Online


PRABAYAR INTERNET MUDAH ALIH MURAH UNTUK RAKYAT AKAN DIPERKENALKAN

PUTRAJAYA: Kerajaan akan memperkenalkan Pakej Perpaduan Prabayar Internet Mudah Alih pada harga lebih murah iaitu RM5 sebulan yang akan berada di pasaran Februari tahun depan, umum Menteri Komunikasi dan Digital Fahmi Fadzil.

Beliau berkata pelaksanaan pakej itu melibatkan lima syarikat penyedia perkhidmatan telekomunikasi iaitu CelcomDigi, Maxis, UMobile, Telekom Malaysia (TM) dan YTL Communications.

Katanya, golongan yang disasarkan ialah belia berumur hingga 30 tahun, B40, orang kurang upaya (OKU), warga emas dan veteran pasukan beruniform.

“Pakej prabayar ini ditawarkan pada harga RM30 dengan data 30 gigabait (GB) untuk tempoh enam bulan, dengan kelajuan 3Mbps (megabit sesaat).

“Pengguna bakal menikmati penjimatan harga sebanyak 50 peratus berbanding pakej sedia ada iaitu dari RM10 sebulan kepada hanya RM5 sebulan,” katanya pada sidang media selepas melakukan tinjauan persediaan Bantuan Bencana Banjir Kementerian Komunikasi dan Digital (KKD) di sini hari ini.

Fahmi berkata pakej itu adalah pakej asas dan syarikat penyedia perkhidmatan dibenarkan untuk menawarkan nilai tambah dalam pakej itu.

Beliau berkata pengenalan pakej itu sejajar dengan hasrat Kerajaan Perpaduan di bawah pimpinan Perdana Menteri Datuk Seri Anwar Ibrahim untuk mengurangkan kos sara hidup serta memastikan kesalinghubungan digital yang menyeluruh kepada rakyat Malaysia.

“Langkah penurunan harga ini jelas membuktikan kerajaan memberi perhatian serius terhadap keperluan rakyat untuk menikmati perkhidmatan telekomunikasi pada harga lebih murah dan mampu milik,” katanya dan menambah penyedia perkhidmatan akan mengumumkan mengenai pakej itu kepada pengguna dalam masa terdekat. — AlHijrah Online


LELAKI OKU TENDANG BAPA TIRI BERDEPAN HUKUMAN PENJARA

SUNGAI PETANI: Seorang lelaki orang kurang upaya (OKU) sakit mental mengaku tidak bersalah atas tuduhan sengaja mencederakan bapa tirinya pada 15 Februari lalu.

Tertuduh, Mohamad Farol Rafiq Md Rodzi, 29, membuat pengakuan berkenaan selepas pertuduhan dibacakan di hadapan Majistret Nadhirah Abdul Rahim di Mahkamah Majistret Sungai Petani hari ini.

Mengikut pertuduhan, Mohamad Farol didakwa dengan sengaja menyebabkan kecederaan ke atas bapa tirinya, Nordin Ahmad, 72, di rumah mangsa di Jalan Masjid, Kampung Ruat, Yan, kira-kira jam 7 pagi pada hari kejadian.

Tertuduh didakwa mengikut Seksyen 323 Kanun Keseksaan dan boleh dipenjara setahun atau denda atau kedua-duanya sekali jika sabit kesalahan. Pendakwaan dikendalikan Timbalan Pendakwa Raya, Nur Hamizah Mat Shah manakala tertuduh diwakili peguam Yayasan Bantuan Guaman Kebangsaan (YBGK), Farahdina Che Bakar.

Dalam prosiding berkenaan, Farahdina memaklumkan tertuduh merupakan pemegang kad OKU penyakit mental sejak lapan tahun lalu dan diperintahkan untuk dihantar ke Hospital Bahagia Ulu Kinta, Tanjung Rambutan, Perak bagi penilaian psikiatri.

Mahkamah membenarkan tertuduh diikat jakim RM4,000 dengan seorang penjamin dan menetapkan 22 Mac depan sebagai tarikh sebutan semula kes.

Majistret juga turut menetapkan syarat tambahan dengan tidak membenarkan tertuduh mendekati mangsa selain perlu melaporkan diri di balai polis terdekat, sekali sebulan sehingga kes selesai.

AlHijrah Online sebelum ini melaporkan seorang lelaki ditahan polis selepas bertindak memukul dan menendang bapa tirinya dipercayai gara-gara tidak diberikan wang untuk membeli dadah.

Ketua Polis Daerah Yan, Deputi Superintendan Shahnaz Akhtar Haji, berkata tertuduh dipercayai telah memukul mangsa beberapa kali termasuk menendang bahagian belakang ketika mangsa berada di luar rumah.

Insiden menyebabkan mangsa mengalami bengkak di bahagian telinga kiri akibat ditumbuk oleh suspek.-AlHijrah Online


CHINA: LEBIH RAMAI PESAKIT DIJANGKITI NOVEL KORONAVIRUS PULIH

BEIJING: Lebih ramai pesakit di China yang dijangkiti novel koronavirus (2019-nCoV) telah pulih dan dibenarkan keluar hospital, lapor agensi berita Xinhua.

Pada Isnin seorang pesakit di bandar Suining di wilayah Sichuan barat daya China dibenarkan keluar hospital, menjadikan jumlah keseluruhan seramai 13 orang.

Sementara itu, di wilayah Fujian timur China seorang pesakit juga dilaporkan telah pulih.

Di Wilayah Autonomi Guangxi Zhuang selatan China, lima pesakit dibenarkan pulang.

Sementara itu, pada Ahad 18 pesakit dibenarkan keluar hospital di wilayah Jiangxi timur China.

Di seluruh China sejumlah 475 pesakit pulih pada Ahad. — BERNAMA


ISRAEL LANCAR SERANGAN UDARA KE ATAS GAZA

BAITULMAQDIS: Tentera Israel berkata mereka melakukan serangan balas udara ke Semenanjung Gaza malam semalam pada hari kedua keganasan rentas sempadan berturut-turut.

Jurucakap tentera Israel dalam satu kenyataan berkata, serangan helikopter itu menyerang infrastruktur di utara Gaza yang digunakan untuk aktiviti bawah tanah Hamas, gerakan Islam Palestin di Gaza.

Agensi berita Xinhua melaporkan serangan udara terbabit adalah tindak balas terhadap letupan belon yang dilancarkan awal Khamis dari kawasan Palestin ke tanah jajahan Israel.

Media tempatan melaporkan, belon itu meletup berhampiran kubu tentera, sekitar pagar sempadan yang memisahkan Israel dan kawasan berhampiran Palestin.

Tiada kecederaan dan kerosakan dilaporkan.

Pada malam Rabu, jet pejuang Israel menyerang kilang senjata dan kubu tentera Hamas di Gaza selepas mendakwa kumpulan terbabit melancarkan empat roket ke arah Israel.

Tidak jelas kumpulan mana yang melancarkan roket itu, tetapi tentera mendakwa serangan itu dilakukan Hamas.

Keganasan itu berlaku sebulan selepas gencatan senjata tidak rasmi dicapai antara Israel dan Hamas hasil rundingan antarabangsa diketuai Mesir dan Pertubuhan Bangsa-Bangsa Bersatu. — Terjemahan AlHijrah Online


10 TAHUN BERSIARAN, CINTA ILMU KEKAL MENDAPAT TEMPAT DIHATI PENONTON

KUALA LUMPUR: Selepas 10 tahun bersiaran di TV AlHijrah, program Cinta Ilmu masih berjaya mendapat tempat dihati penonton.

Perkara itu bukti bahawa program berbentuk pengajian berkitab mampu menarik minat orang ramai untuk kekal menonton pada setiap minggu.

Bermula 7 Mac ini, Cinta Ilmu akan diberi nafas baru yang lebih segar untuk memastikan program itu sentiasa relevan dengan penonton TV AlHijrah dan mampu menarik capaian penonton yang lebih banyak daripada pelbagai sasaran umur.

Musim baharu Cinta Ilmu akan menggunakan kaedah praktikal dan lisan dalam penyampaian barisan panel yang berwibawa serta gabungan visual dam grafik dalam persembahan program.

Ia akan disiarkan setiap Isnin hingga Rabu bermula jam 7.30 malam hingga 8.00 malam dengan menfokuskan isu akidah dan falsafah pada Isnin, ibadah pada Selasa, serta munakahat dan muamalat pada Rabu.

Antara barisan panel dalam Cinta Ilmu musim baharu ialah Ustaz Badli Shah, Imam Muda Azhar, Ustaz Shahrizan Daud At-Tarubi, Ustaz Roslan Mohamed, Dr Farid Ravi, Ustazah Zawiyah Hassan, Ustaz Syed Norhisyam Tuan Padang, dan Dr Kamilin Jamilin. – AlHijrah Online


LAPAN LELAKI TERMASUK DUA ADUN DIDAKWA BERKAITAN PENGGANAS LTTE

KUALA LUMPUR: Lapan lelaki termasuk dua Ahli Dewan Undangan Negeri (ADUN) dihadapkan ke Mahkamah Sesyen di beberapa negeri hari ini bagi menghadapi pertuduhan berkaitan kumpulan pengganas LTTE.

Pendakwaan mengemukakan dua pertuduhan iaitu memberi sokongan kepada kumpulan LTTE mengikut Seksyen 130J(1)(a) Kanun Keseksaan yang memperuntukkan hukuman penjara sepanjang hayat atau maksimum 30 tahun atau denda dan boleh dirampas mana-mana harta yang digunakan atau diniat untuk digunakan untuk melakukan kesalahan itu, jika sabit kesalahan.

Juga pertuduhan memiliki item berkaitan dengan kumpulan itu di bawah Seksyen 130JB(1)(a) Kanun Keseksaan yang memperuntukkan hukuman penjara sehingga tujuh tahun atau denda dan dilucutkan mana-mana item itu, jika sabit kesalahan.

Di Mahkamah Sesyen Melaka, dua ADUN itu, G. Saminathan, 34; P. Gunasekaran, 60, dan ketua pegawai perbadanan S. Chandru, 38, didakwa memberi sokongan kepada kumpulan itu dalam satu majlis di Dewan Kasturi Ayer Keroh, Jalan Utama, Taman Ayer Keroh Heights di sini pada 8.30 malam hingga 10.50 malam, 28 Nov, 2018.

Saminathan turut didakwa dengan satu lagi pertuduhan memiliki item berkaitan dengan kumpulan pengganas LTTE di dalam sebuah telefon bimbit di Pejabat Exco Perpaduan Sumber Manusia dan Hal Ehwal Pengguna, Jabatan Ketua Menteri, Kompleks Seri Negeri pada 10.25 pagi, 10 Okt lepas.

Di Mahkamah Sesyen Kuala Kangsar, Perak, juruteknik S. Arivainthan, 27, dan pemandu teksi V. Balamurugan, 37, menghadapi pertuduhan memberi sokongan kepada LTTE dalam majlis di Dewan Majlis Perbandaran Kuala Kangsar Cawangan Sungai Siput (Utara) antara 6.30 petang sehingga 11.45 malam, 28 Dis, 2014.

Di Mahkamah Sesyen Selayang di sini, pengutip besi buruk A. Kalaimughilan, 28, didakwa atas dua pertuduhan memiliki item-item berkaitan dengan kumpulan LTTE di sebuah rumah di Jalan Anggerik 5D, Bukit Sentosa, Rawang dan di dalam sebuah kereta di tempat sama, pada 9.30 pagi dan 12.35 petang, 10 Okt lepas.

Antara item itu ialah cakera padat (CD), video cakera padat (VCD), dan pelekat berkaitan kumpulan pengganas LTTE.

Di Segamat, Johor, penghantar surat S.Teran, 38, didakwa melakukan kesalahan sama di alamat 10M, Jalan Genuang, Kampung Paya Pulai kira-kira 6.30 petang, 10 Okt lepas.

Seorang guru sekolah menengah kebangsaan di Telok Panglima Garang, Selangor, Sundram Renggan @ Rengasamy, 52, pengajar subjek bahasa Inggeris dan fizik, didakwa di Mahkamah Sesyen Sepang, Selangor atas kesalahan serupa di No 21, Jalan 6, Taman Telok, Telok Panglima Garang dalam daerah Kuala Langat pada 2.30 petang, 12 Okt lepas.

Kesemua mahkamah menetapkan 18 Nov dan 16 Dis untuk sebutan semula kes.

Tiada pengakuan direkodkan daripada semua tertuduh kerana mereka ditahan di bawah Akta Kesalahan Keselamatan (Langkah-Langkah Khas) 2012 (SOSMA) dan kes-kes di bawah SOSMA akan dibicarakan di Mahkamah Tinggi.

Pengakuan tertuduh akan direkodkan di Mahkamah Tinggi kemudian.

Di bawah SOSMA juga mereka tidak dibenarkan diikat jamin sementara menunggu perbicaraan atau kes selesai. — BERNAMA


TIDAK SANGGUP LIHAT JENAZAH ANAK, PASANGAN SUAMI ISTERI TINGGALKAN JENAZAH BAYI DEPAN MASJID

PETALING JAYA: Gara-gara tidak sanggup melihat jenazah anak dan tidak tahu cara pengurusan jenazah, sepasang suami isteri meninggalkan mayat bayi mereka yang berusia empat bulan di hadapan sebuah masjid di kawasan Sungai Way, Petaling Jaya.

Berdasarkan nota dipercayai ditulis oleh bapa bayi berkenaan, dia meminta pihak masjid menguruskan jenazah anaknya dan dikebumikan dengan cara Islam.

“Saya tidak tahu mengenai cara pengurusan jenazah ini. Saya jahil dan berdosa besar.

“Saya tidak sanggup melihat jenazah anak saya,” menurut nota yang ditinggalkan bersama jenazah bayi berkenaan.

Mayat bayi berkenaan ditemui imam masjid tersebut yang diletakkan di sebelah tayar kereta miliknya di hadapan masjid tersebut pada 22 November 2020 kira-kira 8.48 malam.

Berdasarkan Timbalan Ketua Polis Daerah Petaling Jaya, Supt. Ku Mashariman Ku Mahmood, siasatan awal mendapati pengadu menjumpai mayat bayi perempuan tersebut di dalam bungkusan plastik berserta sehelai kertas tertulis nota meminta bantuan.

“Berdasarkan maklumat dan semakan rakaman CCTV di ruangan hadapan masjid, sepasukan polis dari Ibu Pejabat Polis Daerah Petaling Jaya berjaya mengesan dan menahan dua suspek di sebuah bilik hotel di Jalan SS3/39 Petaling Jaya, Selangor.

“Suspek merupakan seorang lelaki warga tempatan berumur 25 tahun dan seorang wanita warganegara asing berumur 26 tahun. Kedua-dua suspek mengaku meninggalkan mayat bayi perempuan mereka di hadapan masjid tersebut,” kata Ku Mashariman dalam kenyataan hari ini.

Kedua-dua suspek ditahan reman selama empat hari dan disiasat di bawah Seksyen 318 Kanun Keseksaan. — AlHIjrah Online


TAK MAMPU BAYAR BIL RAWATAN, JEMAAH UMRAH MALAYSIA TERKANDAS DI HOSPITAL MAKKAH

KUALA LUMPUR: Seorang jemaah umrah Malaysia ditahan di Hospital al-Shefa Syarif Mansour di Makkah, akibat tidak dapat melunaskan bil rawatan sepenuhnya selepas mengalami sesak nafas sehari sebelum berangkat pulang ke tanah air.

Anak jemaah tersebut, Muhamad Amirul Haziq dalam hantaran di Facebooknya berkata, bapanya Kamis Ahmad dimasukkan ke hospital pada 13 Mac lalu dan terpaksa ditidurkan selama lapan hari.

Kemudian bapanya telah sedar pada 22 Mac 2023 dan kembali stabil tetapi masih perlu bergantung dengan bantuan oksigen.

“Kesihatan ayah semakin hari bertambah baik cumanya pergerakan tangan dan kaki sangatlah terbatas. Ayah masih perlukan seseorang untuk bantu dia menguruskan diri.

“Pada 27 Mac 2023, doktor telah mengesahkan ayah telah stabil dan tidak memerlukan lagi alat bantuan oksigen dan dibenarkan untuk discaj dan pulang pada bila-bila masa,” katanya.

Muhammad Amirul bagaimanapun memaklumkan bapanya masih terkandas di hospital disebabkan kos rawatan belum dijelaskan sepenuhnya.

Kata Muhammad Amirul bapanya ada mengambil pelan insurans tambahan daripada pihak al-Khairi Care yang membolehkan rawatan ditanggung sehingga 15,000 Saudi Riyal (SAR).

“Pada 28 Mac 2023, pihak hospital telah memberi kami satu salinan bil rawatan ayah daripada hari pertama sehingga 27 Mac 2023 berjumlah SAR127,250. Jumlah ini telah melebihi had yang ditanggung oleh al-Khairi Care,” katanya.

Ujarnya syarikat agensi pelancongan ketika ini sedang berusaha berurusan dengan pihak hospital dan insurans bagi mendapatkan kelulusan penuh untuk menampung perbelanjaan rawatan tersebut.

Muhammad Amirul berkata, keluarganya terpaksa mencari cara lain sebagai persediaan awal sekiranya bil hospital ayahnya tidak dapat diselesaikan menggunakan insurans.

“Sehingga setakat ini, bil hospital ayah yang perlu kami bayar adalah sebanyak SAR127,250. Pihak al-Khairi Care akan bayar sebanyak SAR15,000.

“Jadi bakinya SAR112,250 perlu dilunaskan sendiri oleh waris. Anggaran nilai tersebut kepada Ringgit Malaysia (RM) ialah RM136,945. Baki akhir ini tidak termasuk lagi bil ayah di wad biasa pada 28 Mac 2023 hingga ke hari ini,” katanya.

Muhammad Amirul memohon jasa baik orang ramai untuk meringankan beban keluarganya dalam menyelesaikan kos rawatan supaya bapanya dapat segera pulang untuk mendapatkan rawatan selanjutnya di Malaysia.–AlHijrah Online


11 jemaah Malaysia terpilih jadi tetamu Arab saudi

SEPANG – Sebelas rakyat Malaysia adalah antara 225 jemaah bertuah dari pelbagai negara yang terpilih menyertai program tetamu Penjaga Dua Kota  Suci, Raja Salman Abdulaziz Al Saud bagi menunaikan ibadah umrah.

Program diperkenal sejak 2015 itu disertai jemaah dari 27 negara termasuk Indonesia, Filipina, India, Bangladesh, China, Pakistan,  Thailand, Bosnia dan Herzegovina, Kosovo, Croatia, Slovenia, Macedonia,  Serbia, Albania, Montenegro, Korea Selatan, Hong Kong, Mauritania,  Algeria, Mesir, Tunisia, Maghribi, Sudan, Maldives, Jordan dan Lubnan.

Ziarah sepuluh hari itu akan diisi dengan pelbagai aktiviti menarik, antaranya lawatan ke beberapa tempat bersejarah di Mekah dan Madinah, perjumpaan bersama imam Masjid Nabawi serta majlis ilmu bersama para ulama.

Kumpulan jemaah Malaysia akan berlepas ke Madinah dari Lapangan  Terbang Antarabangsa Kuala Lumpur (KLIA) manakala jemaah lain berlepas dari negara masing-masing pada Rabu ( 3 April) dan akan berada di Mekah  sehingga 13 April.

Pegawai Penyelidik Pejabat Atase Agama Kedutaan Arab Saudi di Kuala Lumpur, Ahmad Fazrin Yahaya berkata antara tujuan program itu ialah mengumpul para jemaah dari seluruh dunia selain saling bertukar pandangan tentang Islam dan mengeratkan silaturahim sesama umat Islam.

Beliau berkata semua tetamu ditaja sepenuhnya melalui peruntukan peribadi Raja Salman yang membabitkan kos penginapan, tiket kapal terbang, makan minum serta program ziarah ke tempat bersejarah.

“Mereka yang terpilih terdiri daripada kalangan
agamawan, wakil kerajaan, ahli akademik, pendakwah dan pertubuhan bukan
kerajaan (NGO).

“Sudah pasti program ini menyasarkan satu matlamat yang besar bagi memenuhi wawasan 2030 (yang diilhamkan Putera Mahkota Arab Saudi itu). Dijangka lebih ramai peserta akan dijemput menyertai program ini (pada masa akan datang),” katanya kepada Bernama selepas memberi taklimat kepada para peserta di sini pada Rabu.

Sementara  itu, Menteri Hal Ehwal Islam, Dakwah dan Bimbingan Arab Saudi, Dr Abdul  Latif bin Abdulaziz Al Al-Sheikh dalam satu kenyataan pada Selasa  berkata pihaknya telah membuat persediaan rapi bagi memastikan keselesaan para jemaah. – SINAR ONLINE


PENGHANTARAN PERTAMA BANTUAN KEMANUSIAAN UNTUK PALESTIN BERLEPAS HARI INI

SEPANG: Penghantaran bantuan kemanusiaan pertama Malaysia untuk rakyat Palestin melibatkan pelbagai barangan keperluan seberat 20 tan berlepas ke Lapangan Terbang Antarabangsa Al-Arish, Mesir menerusi penerbangan pesawat kargo khas malam tadi.

Pesawat kargo itu berlepas kira-kira 11.30 malam dari Terminal Kargo, Lapangan Terbang Kuala Lumpur (KLIA) dan barangan bantuan kemanusiaan itu kemudiannya akan diserahkan kepada Bulan Sabit Merah Mesir sebagai rakan kerjasama bagi membawa masuk barangan itu ke Gaza melalui sempadan Rafah.

Penghantaran pertama itu adalah sebahagian daripada 50 tan barangan berjumlah lebih RM7 juta yang dikumpul melalui Ops Ihsan.

Timbalan Perdana Menteri Datuk Seri Dr Ahmad Zahid Hamidi yang menyaksikan acara pelepasan berkenaan berkata penghantaran bantuan kemanusiaan menerusi Ops Ihsan adalah bukti solidariti rakyat Malaysia terhadap warga Palestin.

“Terima kasih diucapkan atas keprihatinan rakyat Malaysia tidak mengira agama, latar belakang politik dan ini semangat rakyat Malaysia keseluruhannya.

“Ini kita lihat solidariti yang tidak berbelah bahagi kepada rakyat Palestin,” katanya kepada pemberita pada majlis pelepasan penghantaran bantuan kemanusiaan Ops Ihsan di Terminal Kargo, KLIA di sini.

Turut hadir Menteri Luar Datuk Seri Dr Zambry Abdul Kadir dan timbalannya Datuk Mohamad Alamin, Duta Besar Palestin ke Malaysia Walid Abu Ali serta Duta Mesir ke Malaysia Ragai Tawfik Said Nasr.

Sebelum ini, Perdana Menteri Datuk Seri Anwar Ibrahim berkata Malaysia akan menumpukan kepada bantuan kemanusiaan kepada rakyat Palestin.

Pegawai berita Pertubuhan Berita Nasional Malaysia (Bernama) Syed Iylia Hariz Al-Qadri Syed Izman yang turut menyertai pasukan misi bantuan berkenaan berkata dia akan memberikan pelaporan berita terbaik untuk rakyat Malaysia mengikuti proses penghantaran bantuan kemanusiaan itu.

“Ini benda baharu dan kali pertama saya sertai misi kemanusiaan tetapi saya rasa syukur dapat sertai misi kemanusiaan ini dan akan berikan pelaporan terbaik,” katanya.

Pertempuran terkini di Palestin yang melibatkan Hamas, pihak berkuasa di Gaza dan rejim Israel sejak 7 Okt telah mengakibatkan kehilangan ribuan nyawa di kedua-dua belah pihak.–AlHijrah Online


CUACA TIDAK MENGIZINKAN, SAR HELIKOPTER DISAMBUNG ESOK PAGI

TAPAH: Operasi mencari dan menyelamat (SAR) seorang juruterbang bersama helikopter yang terputus hubungan dengan Pusat Kawalan Trafik Udara Kuala Lumpur (KLATCC) sebelum dilaporkan hilang di kawasan Bidor sejak petang tadi, dihentikan sementara malam ini.

Ketua Polis Perak Datuk Mohd Yusri Hassan Basri berkata operasi akan diteruskan pada pukul 8 pagi esok, memandangkan faktor cuaca tidak mengizinkan dan menentu sejak petang hingga ke malam ini.

Beliau berkata bagi tujuan SAR dan memantau perkembangan kes tersebut, sebuah Bilik Gerakan Operasi dibuka di Balai Polis Bidor, dengan kekuatan keseluruhan seramai 11 pegawai dan 68 anggota terdiri daripada pasukan polis, termasuk unit udara dan Pasukan Gerakan Am serta Jabatan Bomba dan Penyelamat selain Jabatan Perhutanan.

“Helikopter telah diterbangkan pada pukul 4 petang bagi atur gerak tugas pencarian di kawasan sempadan Hilir Perak.

“Kita menerima maklumat orang ramai terdengar letupan di Jeram Mengkuang dan ada yang katakan helikopter terbang rendah di kawasan Kampung Kenangan, jadi Pusat Kawalan Tempat Kejadian akan didirikan esok pagi di kawasan pencarian.

“Setakat ini kita tumpukan koordinat diberikan di Hutan Simpan Chikus dan kawasan yang diberikan maklumat oleh orang ramai. Pasukan SAR akan ‘narrow down’ kawasan pencarian pada esok hari,” katanya pada sidang media di Balai Polis Bidor di sini kira-kira 70 kilometer dari Ipoh malam ini.

Katanya identiti mangsa belum dapat dikenal pasti namun berdasarkan maklumat Pihak Berkuasa Penerbangan Awam (CAAM), hanya seorang juruterbang terlibat dan tiada penumpang yang dibawa menaiki penerbangan helikopter itu.

Difahamkan, juruterbang tersebut bukan warganegara Malaysia dan helikopter itu dipunyai seorang tokoh kenamaan bergelar Datuk.

Menteri Pengangkutan Datuk Seri Wee Ka Siong pada sidang media di sini hari ini dilaporkan berkata pesawat jenis Eurocopter milik syarikat swasta itu, terputus hubungan pada kira-kira pukul 12.16 tengah hari dengan lokasi terakhir dilaporkan adalah di sekitar kawasan hutan dekat Bidor.

Helikopter itu sepatutnya mendarat di Lapangan Terbang Sultan Azlan Shah di sini pada 12.37 tengah hari selepas berlepas dari Lapangan Terbang Sultan Abdul Aziz Shah, Subang pada 11.37 pagi.–AlHijrah Online


“MINTA MAAF DAN KELUAR”, COLOMBIA USIR DUTA ISRAEL

TEHRAN: Kementerian Luar Colombia pada Isnin menuntut duta Israel “meminta maaf dan keluar” selepas beliau mengkritik Presiden Gustavo Petro kerana kenyataannya mengenai konflik Israel-Palestin, lapor Agensi Berita Iran (IRNA).

Petro telah berkongsi beberapa hantaran mengkritik rejim Israel di media sosial sejak konflik bermula pada 7 Oktober.

Presiden Colombia itu dalam satu hantaran di X menuduh rejim Israel menggunakan bahasa mengenai rakyat Gaza yang serupa dengan apa yang dikatakan oleh pihak Nazi mengenai orang Yahudi, lapor France 24.

Sebagai tindak balas kepada kenyataan Petro, rejim Zionis pada Ahad mengumumkan penggantungan eksport berkaitan keselamatan ke Colombia.

Berikutan langkah rejim itu, Presiden Petro mengancam untuk memutuskan hubungan diplomatik dengan Israel dan menekankan bahawa negaranya tidak akan menyokong genosid rakyat Palestin.

“Jika kita perlu menggantung hubungan luar dengan Israel, kita akan melakukannya. Kami tidak menyokong genosid,” Colombia Reports memetik Presiden Colombia sebagai berkata pada Isnin.

Presiden juga meminta kerajaan Amerika Latin lain bersolidariti dalam isu itu, menurut laporan itu. — AlHijrah Online


PM ANWAR MINTA PEMIMPIN ASEAN LINDUNGI KUMPULAN DARIPADA TINDAKAN PECAH BELAH KUASA BESAR

JAKARTA: ASEAN perlu berwaspada terhadap tindakan memecah belah oleh kuasa-kuasa besar dengan sentiasa mendukung kepentingan kumpulan untuk melindungi semua yang telah dicapai daripada diganggu-gugat oleh pesaing, kata Perdana Menteri Datuk Seri Anwar Ibrahim hari ini.

Bercakap pada Sesi Pleno Sidang Kemuncak ASEAN ke-43, beliau berkata kumpulan itu, yang kepelbagaiannya telah terbukti sebagai kekuatan, perlu meningkatkan kapasiti institusinya, memperkemas mekanisme, dan memastikan pelaksanaan keputusannya tepat pada masanya.

“ASEAN mempunyai peluang unik melalui platform tambahannya, untuk membawa bersama-sama pihak yang bersaing untuk mengingatkan mereka tentang keperluan untuk mengutamakan dialog dan kerjasama, bagi menggalakkan persaingan yang sihat dan untuk memastikan apa yang mereka bawa ke dalam hubungan mereka dengan ASEAN akan membantu mengekalkan keamanan, kestabilan dan kemakmuran di rantau ini,” kata beliau dalam intervensinya.

Anwar berkata mereka yang di luar rantau ini telah mengiktiraf ASEAN sebagai satu pertubuhan serantau yang paling berjaya, terutamanya berhubung keupayaannya dalam mengekalkan rantau yang aman, stabil, selamat dan makmur.

“Ini telah menarik ramai untuk menjalinkan hubungan dengan ASEAN, termasuk kuasa besar, yang pesaingannya dilihat di tengah dan bersebelahan dengan rantau kita,” jelasnya.

Menyentuh mengenai “peta standard China edisi 2023”, Anwar berkata Malaysia telah mengeluarkan kenyataannya dengan jelas mengenai pendiriannya.

“Isu di Laut China Selatan mesti diuruskan secara aman dan rasional melalui dialog dan perundingan mengikut prinsip undang-undang antarabangsa yang diiktiraf secara universal, termasuk Konvensyen Undang-Undang Laut Pertubuhan Bangsa-Bangsa Bersatu 1982 (UNCLOS 1982),” kata beliau.

Mengenai Wawasan Pasca 2025 Komuniti ASEAN, Anwar berkata Wawasan Komuniti ASEAN 2045 menggariskan hala tuju strategik jangka panjang yang jelas untuk kumpulan itu mencapai matlamatnya untuk  Komuniti ASEAN yang mampu bertindak balas dengan berkesan kepada cabaran dan peluang semasa dan masa depan.

Beliau menyuarakan harapan agar semua pemimpin boleh bersetuju untuk membenarkan sedikit kelonggaran bagi pelarasan yang perlu dibuat kepada visi itu berdasarkan perkembangan relevan antara sekarang dan penerimaan terakhirnya pada 2025

“Malaysia berterima kasih kepada Indonesia kerana mempengerusikan bersama Pasukan Petugas Peringkat Tinggi (HLTF) dengan Malaysia pada 2023 serta sokongan dan kerjasama yang sangat baik dalam meneruskan kerja HLTF. Kami berharap dapat bekerjasama dengan Laos tahun depan,” kata Anwar.

Sebagai penyelaras Sidang Kemuncak ASEAN-Majlis Kerjasama Teluk (GCC), beliau berkata ASEAN dan GCC telah bersetuju untuk mengadakan sidang kemuncak itu di Arab Saudi pada 20 Okt, sambil menambah bahawa dua dokumen hasil dicadangkan, yang merupakan Pernyataan Bersama mengenai Sidang Kemuncak ASEAN-GCC dan Rangka Kerja Kerjasama ASEAN-GCC (2024-2028).

“Mereka kini sedang dirundingkan oleh pegawai kami. Terdapat cadangan untuk Mesyuarat Peringkat Menteri ASEAN-GCC pada 19 Okt untuk memuktamadkan persiapan bagi sidang kemuncak itu,” katanya.

Mengenai penggiliran pengerusi ASEAN, Anwar menyampaikan penghargaan Malaysia kepada Filipina atas kesediaannya untuk menyandang jawatan Pengerusi ASEAN pada 2026, dan menyertai konsensus negara anggota lain meneruskan penggiliran berdasarkan susunan abjad, melainkan diputuskan sebaliknya oleh para pemimpin. — AlHijrah Online


LEBIH 4.8 JUTA UMAT ISLAM TUNAI UMRAH SETAKAT INI – KEMENTERIAN HAJI DAN UMRAH ARAB SAUDI

MAKKAH: Lebih 4.8 juta umat Islam telah menunaikan umrah di Makkah, Arab Saudi sejak musim umrah bermula pada 1 Muharram 1444 Hijrah bersamaan 30 Julai 2022.

Kementerian Haji dan Umrah Arab Saudi (MOHU) menerusi laporan statistik yang dikeluarkan hari ini menyatakan sejumlah 4,840,764 jemaah umrah telah tiba di negara itu setakat ini.

Daripada jumlah itu, seramai 4,258,151 jemaah antarabangsa telah kembali ke tanah air masing-masing sementara 582,613 lagi masih berada di negara berkenaan setakat Selasa.

“Daripada jumlah keseluruhan ketibaan, sebanyak 4,329,349 ketibaan melibatkan jemaah menggunakan laluan udara, manakala 507,430 ketibaan jemaah laluan darat,” katanya.

“Hanya 3,985 pergerakan jemaah direkodkan menerusi laluan laut,” menurutnya lagi seperti yang dipetik Agensi Berita Saudi (SPA).

MOHU baru-baru ini telah mengumumkan umat Islam yang memiliki visa lawatan peribadi, ziarah dan pelancongan termasuk jenis lain yang membenarkan kemasukan ke Arab Saudi, boleh mengerjakan ibadah umrah, melakukan ziarah dan menunaikan solat di Raudhah selepas membuat tempahan slot melalui aplikasi “NUSUK”.

Tempoh visa umrah turut diumum dilanjut ke 90 hari berbanding 30 hari sebelum ini bagi kemasukan ke negara itu melalui jalan darat dan udara. –AlHijrah Online